Summary: Ahdistuneelle nuorelle ammattiauttajien lomakausi voi tarkoittaa  puolentoista kuukauden pärjäämistä omillaan.

Äiti takavarikoi mun puhelimen, katottiin pornoa siitä.
 Mitä tehdä jos on on kuukautiset ja pitäis mennä uimaan?
 Alkaa armeija ja on ollu pelkoja. Mitä jos en saa suoritettua sitä loppuun asti? Hävettää kauheesti, jos en pysty?
 Mitä gynekologilla tapahtuu? Onko se papa-juttu pakollinen?
 Yks kysy, että milloin meinaat tehä itsemurhan? Itketti.
 Raskaat pohdinnat voivat pakottaa lapsen tai nuoren päätä keskellä kauneintakin suvea.
 Aikuiselle juttukaverille on lomakaudella tarvetta, ja se näkyy esimerkiksi auttavissa chateissa, sillä moni nuorten tueksi tarkoitettu palvelu, kuten kouluterveydenhuolto tai nuorisotalo, on keskikesällä kiinni.
 Tässä jutussa kerrotaan niistä palveluista, joista saa apua heinäkuussakin.
 Netari kertoo, missä neuvojat päivystävät
 Netari  on nuorisotalo verkossa.
 Netarista löytyy lista neuvovista chateista, jotka ovat tänään auki, tai tällä viikolla.  Netarissa  voi kysyä neuvoa turvallisilta aikuisilta, tavata kavereita ja pitää hauskaa.
 Poikien puhelin vastaa Twitchissäkin
 Poikien puhelin  on ensimmäistä kertaa nyt koko kesän auki. Alle 20-vuotiaille suunnatun palvelun soittajia ja chattaajia kiinnostaa muun muassa muutokset murrosikäisen kehossa tai huolestuttaa kaverien tai tekemisen puute.
 Kesällä vapaa-ajan määrä voi tuskastuttaa, kun kouluvuoteen liittyvät kontaktit eivät ole saatavilla. Silloin yritämme etsiä ratkaisuja, eli kaivetaan nuoren kanssa yhdessä esiin esimerkiksi lähiseudun leirit ja kurssit, nuorten asiantuntija  Samuli Hietala  Väestöliitosta sanoo.
 Totuus on kuitenkin se, ettei monella paikkakunnalla ole juurikaan harrastusmahdollisuuksia keskikesällä.
 – Silloin Poikien puhelin rohkaisee omatoimisuuteen. Naapuripitäjässä voi poiketa ilman järjestettyä retkeäkin! Hietala muistuttaa.
 Poikien puheluihin vastataan kuukausittain reilu tuhat kertaa. Ja chatissa riittää kävijöitä.
 Uusin yhteydenpito kanava on Twitch.tv:ssä seurattava  pelistriimi , jossa Minecraftia pelaavalta väestöliittolaiselta on jo kysytty ainakin itsetuhoisuudesta ja kielletyistä fantasioista.
 Sekasin-chatissa näkyy keskikesän vakava avuntarve
 Siinä missä Poikien puhelimeen ottavat yhteyttä enimmäkseen pojat,  Sekasin-chatin  käyttäjissä on enemmän tyttöjä ja nuoria naisia.
 Sekasin-chattiin tulee kuukausittain 10 000 yhteydenottoa, joista Miguel Reyesin tiimi, vapaaehtoiset ja järjestöjen ammattilaiset ehtivät vastata 1500:een. Jyrki Ojala / Yle
 – Melkoinen määrä nuoria ei siis pääse läpi. Kesäkuu vielä menettelee, mutta heinäkuussa avuntarve räjähtää, tiimipäällikkö  Miguel Reyes  Mieli ry:stä, eli entisestä Suomen mielenterveysseurasta, kertoo.
 Reyes tarkoittaa niitä nuoria, jotka esimerkiksi käyvät terapiassa tai tapaavat säännöllisesti psykiatrista sairaanhoitajaa. Ammattiauttajien ansaittu lomakausi voi tarkoittaa avuntarvitsijalle puolentoista kuukauden pärjäämistä omillaan.
 Sekasin-chatissa tämä on heinäkuun alussa näkynyt niin, että pienten huolten kantajia ei näy, vaan linjat täyttyvät ahdistuneista ja masentuneista.
 – Jos on päivästä toiseen ahdistuksessa, eikä saa tehtyä mitään, eikä ole kavereita, eikä saa harrastettua, se voi tuntua tosi pelottavalta. Pienellä paikkakunnalla mihinkään päivystykseen lähteminen ei välttämättä tule edes kyseeseen, kun nuori pelkää sanan leviävän.
 Entä jos tutulle terkkarille pääsisi läpi loman?
 Kasvokkaisia auttajiakin löytyy. Eräs matalan kynnyksen valopilkuista sijaitsee Tikkurilassa Vantaalla.
 Kouluterveydenhoitaja Anna Patovirta ottaa nuoria juttusille Vantaalla myös keskellä heinäkuuta. Jyrki Ojala / Yle
 Kesäterkkarit  pitävät siellä koulu- ja opiskelijaterveydenhuollon oven auki koko kesän.
 Ennalta sovittujen terveystarkastusten ja seurantakäyntien lisäksi lisäksi kesäterkkarille on tullut lapsia ja nuoria juttelemaan esimerkiksi uupumukseen ja ehkäisyyn liittyvistä asioista.
 Kävijöitä on ollut jopa parikymmentä päivässä, ja lisäksi kesäterkkaria on tavoiteltu puhelimitse ja Whatsappilla, kertoo koulu- ja opiskeluterveydenhuollon osastonhoitaja  Jaana Karvonen-Lemmetty .
 – Kun tänne tulee koko ajan enemmän ihmisiä, syntyy tunne, että palvelulle on tarvetta. Luulen, että myös mahdolliseen jatkohoitoon on pienempi kynnys mennä, kun lapsi tai nuori on jo meillä käynyt puhumassa omista ajatuksistaan, kesäterkkari  Anna Patovirta  sanoo.
 Juttua varten on haastateltu lisäksi nuorten seksuaalikasvatuksen asiantuntijaa Sari Hälistä Väestöliitosta sekä lasten- ja nuorisopsykiatrisen työryhmän palveluesimiestä Sirpa Limmaa Oulun kaupungilta. Jutun alun sitaatit ovat peräisin Poikien puhelimen vuosiraportista 2018 ja nuorisolääkäri Miila Halosen   blogista .
 Lue lisää:
 Poikien Puhelin haluaa moninaistaa miehen mallia: "Välillä hämmästyn, miten paljon erilaisuus häiritsee osaa pojista"

Nuorten tukipalveluja keskikesällä kiinni – keskusteluavun tarvitsijat jonottavat chatteihin


Summary: Kalastonhoitomaksuja on myyty jo noin 172 000 kappaletta ja lähes 7 miljoonan euron edestä. Kertymä on myyntivuoden alusta asti ollut suurempi kuin kertaakaan kalastonhoitomaksun historiassa, kertoo Metsähallitus tiedotteessaan.

Kalastonhoitomaksuista on kesäkuun loppuun mennessä kertynyt 6 974 000 euroa. Viime vuonna vastaavaan aikaan kertymä oli 6 591 000 euroa. Aiemmin kokonaismyynti on jäänyt hieman alle 9 miljoonaan euroon, mutta nyt on toivoa päästä vihdoin tuon haamurajan yli.
 Vuosimaksuja on myyty 150 000, viikkomaksuja 11 000 ja päivämaksuja niin ikään 11 000 kappaletta. Eduskunnan korotettua kalastonhoitomaksun hintoja on lyhyiden lupien suosio kasvanut vuosilupien kustannuksella. Niin viikko- kuin päivälupien osalta näyttää siltä, että tänä vuonna tehdään uudet ennätykset: esimerkiksi viime vuonna määrä on tässä vaiheessa ollut noin tuhat kappaletta vähemmän.
 Loppukesän aikana lyhyiden lupien myynti todennäköisesti kiihtyy entisestään. Metsähallituksen mukaan kasvuvaraa on edelleen.
 Kalastusmaksut kalavesien hyväksi
 Kalastuslain mukaan kalastonhoitomaksu tulee maksaa, jos on iältään 18–64-vuotias ja kalastaa vieheellä tai pyydyksillä tai ravustaa. Eri tutkimusten perusteella on arvioitu, että kalastonhoitomaksun jättää syystä tai toisesta maksamatta suuri joukko maksuvelvollisia. Nyt kuitenkin suunta näyttää olevan muuttumassa.
 Yleisimmin kalastonhoitomaksu maksetaan, koska sen tiedetään olevan edellytys lailliselle kalastamiselle. Yli kolmannes maksaa kalastonhoitomaksun, koska sen tuotot menevät kotimaisten kalavesien ja kalakantojen kehittämiseen sekä kalastajien neuvontaan ja valvontaan. Tänä vuonna on erityisesti tullut suosituksi ostaa kalastonhoitomaksu lahjaksi, kertoo Metsähallitus.

Lyhytaikaiset kalastusluvat kasvattaneet suosiotaan


Helsinki-Vantaan lentoasemalla oli myöhään keskiviikkona suuri hälytys. Pelastuslaitos sai ilmoituksen hälytyksestä puoli yhdentoista aikaan illalla. Paikalle lähetettiin useita pelastuslaitoksen yksiköitä.
 Iltayhdentoista aikaan pelastuslaitos kertoi, että mahdollisen vaaran kohteeksi joutunut kone laskeutui turvallisesti.
 Pelastuslaitos ei suostunut yöllä kommentoimaan tarkemmin, minkälaisesta vaarasta tai minkä lentoyhtiön koneesta oli kyse.
 Finavian mukaan kyseessä oli Finnairin kone.

Helsinki-Vantaan lentoasemalle suuri hälytys – Finnairin kone laskeutui lopulta turvallisesti


Summary: Khashoggin murha ja Jemenin sota ovat tehneet Saudi-Arabiasta epäsuositun USA:n kongressissa.

Yhdysvaltain kongressi on torpannut presidentti  Donald Trumpin  hallinnon asekaupat Saudi-Arabiaan ja muille arabiliittolaisille. Kongressin edustajainhuone äänesti keskiviikkona 8,1 miljardin dollarin arvoisia asekauppoja vastaan.
 Senaatti oli jo aiemmin äänestänyt asekauppoja vastaan.
 Lakiesitys siirtyy nyt presidentin pöydälle, ja hän voi käyttää veto-oikeuttaan kongressin sivuuttamiseksi. Veton kumoaminen vaatisi kongressissa kahden kolmasosan enemmistön. Vaikka esitys asekauppojen torppaamisesta meni nyt kirkkaasti edustajainhuoneen läpi, ei nykyinen äänimäärä riittäisi Trumpin veton kumoamiseen.
 Kongressissa ollaan vihaisia Saudi-Arabialle viimesyksyisestä sauditoimittaja  Jamal Khashoggin  murhasta. Yhdysvalloissa asunut Khashoggi oli kirjoittanut kriittisesti Saudi-Arabian vaikutusvaltaisesta kruununprinssistä  Mohammed bin Salmanista  ja joutui Istanbulissa saudiagenttien murhaamaksi.
 Kongressissa myös pelätään, että Saudi-Arabialle myytäviä aseita käytetään siviilien tappamiseen Jemenissä, missä Saudi-Arabian johtama liittouma käy sotaa. Jemenissä on käynnissä YK:n mukaan maailman pahin humanitaarinen kriisi.
 – Kun näemme, mitä Jemenissä on meneillään, on todella tärkeää, että Yhdysvallat ilmaisee kantansa, edustajainhuoneen ulkoasiainkomitean puheenjohtaja  Eliot Engel  sanoi.
 Myös osa republikaaneista vastustaa kauppoja
 Trump on halunnut myydä aseistusta Yhdysvaltain liittolaisille Saudi-Arabialle, Arabiemiirikunnille ja Jordanialle. Normaalisti asekauppoihin tarvitaan kongressin suostumus, mutta Trump ilmoitti keväällä käyttävänsä hätätilavaltuuksia kongressin kiertämiseen. Trump perusteli hätätilaa Iranin aiheuttamalla uhkalla.
 Poikkeusvaltuuksien käyttäminen on saanut kritiikkiä myös joiltakin republikaaneilta senaatissa ja edustajainhuoneessa. Osa republikaaneista on kuitenkin kritisoinut asekauppojen torppaamista vaarallisena tekona Iranin kasvattaessa vaikutusvaltaansa Lähi-idässä.
 – Jos annamme heidän menestyä, terrorismi kukoistaa, epävakaus valtaa alaa ja liittolaistemme kuten Israelin turvallisuus on uhattuna, sanoi ulkoasianvaliokunnassa istuva republikaaniedustaja  Michael McCaul .

Kongressi torppasi Trumpin asekaupat Saudi-Arabiaan - presidentti voi käyttää vetoa


Summary: Turkki ilmoitti tuoreeltaan, että Yhdysvaltain ratkaisu on "epäreilu".

Turkki on suljettu virallisesti pois Yhdysvaltain ja Naton F-35-hävittäjäohjelmasta, Valkoinen talo vahvistaa. Turkki jää projektin ulkopuolelle, koska se osti Venäjältä S-400-ohjuspuolustusjärjestelmän.
 Yhdysvallat oli varoittanut Turkkia moneen otteeseen siitä, että se ei voi jatkaa F-35-ohjelmassa, jos se hankkii venäläisen asejärjestelmän. Yhdysvallat pelkää, että Venäjä voisi tätä kautta saada arvokasta tietoa F-35-hävittäjistä. Nato-maat eivät yleensä ole ostaneet asejärjestelmiä Venäjältä.
 – Ikävä kyllä Turkin päätös ostaa venäläinen S-400-ilmapuolustusjärjestelmä tekee sen mukanaolosta F-35:ssa mahdotonta, Valkoisen talon edustaja  Stephanie Grisham  sanoi.
 Turkin oli tarkoitus ostaa Yhdysvalloilta jopa sata F-35-hävittäjää, joiden osia myös turkkilaisyhtiöt olisivat valmistaneet. Turkkilaislentäjiä oli myös koulutuksessa Yhdysvalloissa, mutta nyt he joutuvat lähtemään.
 Yhdysvaltain puolustusministeriö sanoi kuitenkin, että Turkki on yhä tärkeä Nato-liittolainen.
 – Me jatkamme yhteistyötä Turkin kanssa harjoituksissa parantaaksemme valmiutta ja yhteentoimivuutta, totesi puolustusministeriön alivaltiosihteeri  David Trachtenberg .
 Turkki ilmoitti tuoreeltaan, että Yhdysvaltain ratkaisu on epäreilu.
 – Tämä yksipuolinen ratkaisu ei ole liittouman hengen mukainen eikä perustu oikeutettuihin syihin, Turkin ulkoministeriö sanoi.
 Turkin presidentti  Recep Tayyip Erdogan  on toistuvasti puolustanut maansa ratkaisua ja sanonut ratkaisun perustuneen siihen, että Venäjän tarjous oli parempi kuin Yhdysvaltojen. Yhdysvallat painotti, että se oli tehnyt useita tarjouksia Turkille omasta Patriot-ohjuspuolustusjärjestelmästään.
 Yhdysvaltain presidentti  Donald Trump  ei kritisoinut Turkkia tai Erdogania, vaan sanoi, että tilanne oli hänen edeltäjänsä  Barack Obaman  aiheuttama. Trumpin mukaan tilanne on hankala sekä Yhdysvalloille että Turkille. Hän harmitteli hävittäjäkaupan peruuntumista ja amerikkalaisyhtiö Lockheed Martinille aiheutuneita tappioita.
 - Koska heillä (Turkilla) on Venäjällä tehty ohjusjärjestelmä, he eivät nyt saa ostaa sataa lentokonetta. Sanoisin että Lockheed ei ole kovin iloinen. Siinä meni paljon työpaikkoja, Trump manasi.
 Lue lisää:
 Yhdysvaltain pakotteet uhkaavat Nato-kumppania Turkkia – Asekaupat Venäjän kanssa hermostuttivat Washingtonin

USA sulki Turkin odotetusti pois F-35-hävittäjäohjelmasta


Summary: Enemmistö demokraateistakaan ei halunnut edetä asiassa.

Virkasyytemenettely Yhdysvaltain presidenttiä  Donald Trumpia  vastaan ei etene kongressin edustajainhuoneessa. Demokraattienemmistöinen edustajainhuone päätti äänin 332-95 jättää virkarikossyytteen pöydälle.
 Enemmistö demokraateistakin, 137, äänesti sen puolesta, että asiassa ei edetä. Näin edustajainhuoneessa ei nähdä äänestystä varsinaisesta virkarikossyytteestä.
 Demokraattiedustaja  Al Green  teki tiistaina aloitteen virkasyytemenettelyn käynnistämisestä. Syynä olivat presidentin rasistisiksi katsotut kommentit demokraattien naisedustajista. Trump kehotti viikonloppuna neljää demokraattien edistysmielistä naisedustajaa menemään takaisin sinne, mistä ovat tulleet. Edustajista kolme on syntynyt Yhdysvalloissa.
 Edustajainhuone hyväksyi tiistaina lausuman, jossa se tuomitsi Trumpin kommentit rasistisina ja sanoi niiden lietsovan vihaa vähemmistöjä kohtaan.
 Tilanne on demokraateille vaikea, sillä puolueen johto on pyrkinyt tutkimaan Trumpin väitettyä oikeuden estämistä ja vallan väärinkäyttöä, ja monien mielestä virkasyytemenettelyn aloittaminen nyt oli hätiköityä. Demokraatit toivovat saavansa ensi viikolla lisää aseita Trumpia vastaan, kun keväällä päättynyttä Venäjä-tutkintaa johtanut erikoissyyttäjä  Robert Mueller  tulee kongressin kuultavaksi.
 Lue lisää:
 Edustajainhuone: Trumpin tviitit rasistisia – demokraattiedustaja käynnisti virkasyytemenettelyn presidenttiä vastaan

Edustajainhuone päätti jäädyttää virkasyytemenettelyn Trumpia vastaan


Summary: Syyttäjät Massachusettsissa Yhdysvalloissa päättivät syyttämättä jättämisestä keskiviikkona.

Hollywood-näyttelijä  Kevin Spacey  ei saa syytteitä seksuaalisesta ahdistelusta. Asiasta päättivät syyttäjät.
 Ahdistelusta Spaceyä syyttänyt mies kieltäytyi todistamasta oikeudessa näyttelijää vastaan.
 William Little  on syyttänyt 59-vuotiasta näyttelijää siitä, että tähti olisi kourinut häntä baarissa Massachusettsin osavaltiossa vuoden 2016 kesäkuussa. Syytösten seurauksena Spaceyä vastaan nostettiin tammikuussa syytteet pahoinpitelystä ja pakottamisesta seksuaaliseen tekoon.
 Näyttelijää seksuaalisesta ahdistelusta syyttänyt mies luopui jo aiemmin siviilikanteesta näyttelijää vastaan. Luopumisen syytä ei kerrottu.
 Spacey on kiistänyt häneen kohdistuneet rikosepäilyt.
 Spacey joutui ulos tunnetusta House Of Cards -televisiosarjasta aiemmin, kun häntä kohtaan nousivat epäilyt seksuaalisesta ahdistelusta. Ensimmäiset ahdisteluepäilyt Spaceyta kohtaan tulivat julkisuuteen, kun näyttelijä  Anthony Rapp  kertoi Spaceyn käyttäneen häntä seksuaalisesti hyväkseen vuonna 1986.
 59-vuotias näyttelijä voitti Oscar-palkinnon vuonna 2000 roolistaan American Beauty -elokuvassa.
 Hän on yksi monista miehistä viihdeteollisuudessa, yritysmaailmassa ja poliitikassa, joita on syytetty seksuaalisesta häirinnästä ja ahdistelusta #MeToo-kampanjan yhteydessä.
 Lue lisää:
 Vuosi Weinstein-paljastuksista – Mitä metoo-kampanja on saanut aikaan, mitä ei?
 Näyttelijä Kevin Spacey uuden seksuaalirikosepäilyn kohteena
 Kevin Spacey -kohu maksoi Netflixille miljoonia – Se ei estänyt yhtiötä takomasta huipputulosta

Näyttelijä Kevin Spacey välttää syytteet seksuaalisesta ahdistelusta


Summary: Netflix onnistui kasvattamaan uusien käyttäjien määrää 2,7 miljoonalla huhti-kesäkuussa. Määrä on selvästi odotettua pienempi.

Netflixin osake vajosi, kun osakkeenomistajat pettyivät suoratoistopalvelun käyttäjämäärän kasvuun.
 Osake sukelsi keskiviikkona yli kymmenen prosenttia sen jälkeen, kun yhtiö kertoi odotettua huonommasta käyttäjämäärän kasvusta toisella vuosineljänneksellä.
 Netflixin liikevaihto kasvoi 26 prosenttia vuoden takaiseen verrattuna. Tulos puolestaan putosi 29 prosenttia viime vuodesta.
 Kilpailun alalla odotetaan kiristyvän entisestään, sillä Walt Disney on tuomassa markkinoille oman suoratoistopalvelunsa.

Netflixin osake sukelsi - osakkeenomistajat pettyivät suoratoistopalvelun käyttäjämäärän kasvuun


Summary: Uudella järjestelyllä pyritään parantamaan nykyistä järjestelmää, jossa komission on haettava halukkaita vastaanottajia maihin nousseille turvapaikanhakijoille alus kerrallaan.

Kansainväliset organisaatiot ja sopimukset

Ministerit, ministeriöt ja valtioneuvosto

Euroopan unionin neuvoston puheenjohtajamaa Suomi ja useiden EU:n jäsenvaltioiden sekä Schengen-maiden sisäministerit sekä Euroopan komission edustaja ovat keskustelleet tarpeesta perustaa ennakoitavampi ja tehokkaampi "tilapäinen solidaarisuusjärjestely".
 Järjestelyn tavoitteena on varmistaa, että merellä pelastetut ihmiset saadaan aluksista maihin nopeasti ja ihmisarvoisella tavalla, tiedottaa Suomen sisäministeriö.
 – Useat jäsenvaltiot jakavat näkemyksen siitä, että kerta toisensa jälkeen toistuvien tapauskohtaisten toimien sijasta tarvitaan etsintä- ja pelastustoimien jälkeisiä pysyvämpiä järjestelyjä. Jotta tässä onnistuttaisiin, tarvitaan vastuunjakoa ja mahdollisimman monen jäsenvaltion vapaaehtoista osallistumista, totesi sisäministeri  Maria Ohisalo  (vihr.) sisäministeriön mukaan.
 Suomi aikoo jatkaa asian työstämistä.
 – Tämä työ ei muuta sitä, että yhteistä eurooppalaista turvapaikkajärjestelmää on edelleen uudistettava, sanoi Ohisalo.
 Keskustelu EU:n maahanmuutto - ja turvapaikkapolitiikan tulevaisuudesta jatkuu torstaina.
 Sisäministerit ja komissaari  Dimitris Avramopoulos  keskustelivat Välimeren tilanteesta epävirallisella illallisella keskiviikkona.
 Suomessa hallitus on päättänyt äskettäin, että Suomi ottaa vastaan Välimereltä pelastettuja turvapaikanhakijoita EU:n sisäisinä siirtoina. Maahantulijat käyvät läpi normaalin turvapaikkaprosessin.
 Torstaina pidetään epävirallinen oikeus- ja sisäasioita käsittelevä ministerikokous.

EU:n sisäministerit keskustelivat väliaikaista maihinnousua koskevasta järjestelystä Välimerellä


Summary: Yhdysvaltain mukaan Venäjä on kieltäytynyt myöntämästä viisumeja anglo-amerikkalaisen koulun 30 opettajalle poliittisista syistä.

Yhdysvaltain ja Venäjän välille on puhjennut kiista diplomaattien lasten opettajista. Yhdysvaltain mukaan Venäjä on kieltäytynyt myöntämästä viisumeja Moskovassa toimivan anglo-amerikkalaisen koulun 30 opettajalle poliittisista syistä. Viisumiongelma koskee noin viidennestä koulun opettajista, uutisoi  New York Times -lehti .
 – Lapsia ei pitäisi käyttää pelinappuloina diplomaattisissa kiistoissa, Yhdysvaltain Moskovan-suurlähettiläs  John Huntsman  sanoo.
 Venäjä tyrmää Yhdysvaltain väitteet poliittisesta pelistä ja kutsuu niitä törkeiksi valheiksi. Venäjän ulkoministeriön mukaan koulun opettajat ovat saapuneet Venäjälle diplomaattipasseilla, vaikka koulu on yritystoimintaa.
 Venäjä sanoo yrittäneensä turhaan saada yhdysvaltalaiset jo vuosien ajan istumaan neuvottelupöytään käsittelemään koulun asemaa.
 Anglo-amerikkalaisella koululla on noin 1 200 oppilasta yli 60 eri maasta. Joukossa on useiden eri maiden diplomaattien lapsia, mutta myös venäläisiä oppilaita. Yhdysvaltain, Britannian ja Kanadan hallinnoima koulu on perustettu vuonna 1949.

USA: Venäjä otti diplomaattien lapset pelinappuloikseen – Venäjä: USA valehtelee törkeästi


Summary: Vaikka von der Leyen on jo luvannut hyviä komissaarisalkkuja muille, Rinne ei usko Urpilaisen mahdollisuuksien  heikkenevän.

Pääministeri  Antti Rinteen  mielestä EU:n viime aikojen nimityspaketteihin liittyvällä poliittisella väännöllä voi olla hyviä seurauksia.
 – Näen eilisen ja sitä edeltäneet tapahtumaketjut niin, että tämä vaikuttaa siihen, että komission puheenjohtajalla tulee entistä enemmän yhteistä tekemistä parlamentin kanssa ja entistä enemmän yhteisten näkemysten hakemista, Rinne sanoi vieraillessaan parlamentin täysistunnossa Strasbourgissa.
 Hän esitteli keskiviikkona mepeille Suomen EU-puheenjohtajuuskauden ohjelmaa.
 Parlamentti  hyväksyi juuri tiistai-iltana  vain niukalla enemmistöllä saksalaisen  Ursula von der Leyenin  komission puheenjohtajaksi.
 Hän sai vain yhdeksän ääntä enemmän kuin hänen valintaansa varten tarvittiin eli häntä tuki 383 meppiä 747 :stä. Tulos voi vaikeuttaa komission aloitteiden läpimenoa parlamentissa.
 Hyväksyessään von der Leyenin  ehdokkuuden Eurooppa-neuvosto eli EU-jäsenmaiden johtajat hylkäsivät niin kutsutun kärkiehdokasmenettelyn.
 Siinä parlamentin eri puolueet asettivat ehdokkaansa komission puheenjohtajaksi jo ennen vaaleja. Nyt jäsenmaat valitsivat puheenjohtajan muualta kuin kärkiehdokkaiden joukosta.
 – Äänestystulos on semmoinen, joka lisää yhteistyötä. Näen äänestystuloksen merkkinä siitä, että parlamentti ei hyväksynyt tätä menettelyä, joka neuvostossa rakennettiin. Olen samaa mieltä siitä, että siinä prosessissa on paljon korjaamisen varaa.
 Rinne ei siis usko, että von der Leyen sai vähäisestä äänimäärästään huonoa lähtökohtaa johtajuudelleen vaan äänestys oli ennemmin protesti neuvoston valintatapaa kohtaan.
 Von der Leyenin kampanja  ennen tiistain äänestystä oli poikkeuksellisen hankala juuri siksi, että hän ei ollut parlamentin valitsema kandidaatti: vajaan kahden viikon aikana hän joutui sukkuloimaan ja ylipuhumaan parlamentin poliittisia ryhmiä.
 Von der Leyen on myös joutunut varaamaan komissiostaan merkittävät paikat esimerkiksi demareiden  Frans Timmermansille  ja keskustaliberaalien Uudistuvan Euroopan  Margrethe Vestagerille .
 Voiko nyt mahdllisesti tehdyillä muilla poliittisilla lehmänkaupoilla olla vaikutusta Suomen komissaariehdokkaan,  Jutta Urpilaisen  mahdollisuuksiin saada hyvä salkkua?
 – Mielestäni tällä ei tähän asiaan ole mitään vaikutusta. Muutaman viikon aikana von der Leyen esittää hallituksille kysymyksiä ehdokkaista, ja hän esittää toiveita siitä, miten ehdokkaita asetetaan.
 – Suomen osalta asia on selvä. Meillä on yksi ehdokas, jota tehtävään esitetään.
 Rinne kertoi käyneensä viime lauantaina keskustelun von der Leyenin kanssa Urpilaisen salkkukokonaisuudesta ja olevansa luottavainen siitä, että Urpilainen saa hyvän salkun.
 Rinne kertoi olevansa tyytyväinen, että komission puheenjohtajaksi saatiin nainen.
 – Se antaa mahdollisuuden nuorille tytöillekin unelmoida Euroopan unionin johtopaikoista.

Pääministeri Antti Rinne EU-parlamentissa: Komissioon valitun von der Leyenin niukka äänisaalis lisää parlamentin ja komission yhteistyötä


Summary: Kymmenen suurimman vientimaan joukkoon kuuluivat myös Oman, Arabiemiirikunnat, Ranska, Viro, Sveitsi, Iso-Britannia ja Intia.

Suomesta vietiin puolustustavaroita viime vuonna eniten Puolaan, Turkkiin ja Ruotsiin, selviää puolustusministeriön raportista. Lähes kolme neljäsosaa toteutuneesta viennistä oli Eurooppaan.
 Kymmenen suurimman vientimaan joukkoon kuuluivat viime vuonna Puola, Turkki, Ruotsi, Oman, Arabiemiirikunnat, Ranska, Viro, Sveitsi, Iso-Britannia ja Intia.
 Ulkoministeriö kertoi  viime vuoden marraskuussa , että Suomi ei myönnä enää uusia asevientilupia Saudi-Arabiaan tai Arabiemiraatteihin. Syynä oli Jemenin hälyttävä tilanne. Viime vuonna Arabiemiirikuntiin toteutuneen viennin arvo oli noin 9,7 miljoonaa euroa.
 Puolustusministeriön raportissa merkittävimpinä kohteina kerrotaan erottuvan Puolaan vietävät ajoneuvokomponentit, Turkkiin ajoneuvojen valmistuksessa käytettävä suojausteräs ja Ruotsiin viedyt ajoneuvojen ja ajoneuvokomponenttien ja ilma-alusten komponentit.
 Toteutuneiden vientien arvo oli viime vuonna noin 128 miljoonaa euroa. Määrä nousi vuodesta 2017 noin 17 prosentilla.
 Pysyviä vientilupia myönnettiin viime vuonna 257 kappaletta, ja niiden arvo oli yhteensä 175,5 miljoonaa euroa. Eniten lupia myönnettiin Eurooppaan, jonka osuus oli lähes 67 prosenttia. Euromääräisesti eniten vientilupia myönnettiin Turkkiin, Arabiemiirikuntiin ja Ranskaan.
 Euromääräisesti katsottuna eniten lupia pysyville vienneille myönnettiin suojausteräkselle, tarkkuuskivääreille ja niiden lisävarusteille sekä maankulkuneuvoille ja niiden komponenteille.

Suomen puolustustavaravienti painottui viime vuonna Puolaan, Turkkiin ja Ruotsiin – toteutuneen viennin arvo 128 miljoonaa


Summary: Kokkolalaismies ampui toisen miehen lähellä tämän kesämökkiä Marinkaisissa.

Poliisi epäilee, että Kokkolassa Marinkaisissa kesäkuussa tapahtunut henkirikos oli vakaasti harkittu.
 Teosta epäilty mies oli poliisin mukaan lähtenyt tuttavansa mökille aseen kanssa. Epäilty ja uhri eivät siis olleet viettäneet iltaa yhdessä.
 – Epäillään, että tekijällä on ollut ainakin jonkinasteista vakaata harkintaa, kun on ottanut aseen mukaan ja lähtenyt sinne, sanoo tutkinnanjohtaja  Anders Åfors .
 Henkirikos tapahtui risteysalueella, lähellä mökin pihaa. Poliisin mukaan kyseessä oli jonkinlainen välienselvittely, mutta sen syistä ei kerrota.
 Surmansa sai vuonna 1971 syntynyt kokkolalaismies. Epäilty on häntä muutaman vuoden vanhempi, niin ikään kokkolalainen mies.
 Miehet olivat tuttavia, eivät sukulaisia.
 Epäilty on myöntänyt ampuneensa. Hän on vangittuna ja häntä epäillään murhasta, ampuma-aserikoksesta ja törkeästä rattijuopumuksesta.
 Kokkolan henkirikosta tutkitaan murhana – epäilty myöntää ampuneensa uhria kohti
 Kokkolan henkirikoksesta epäilty mies vangittiin

Poliisi: Marinkaisten kesäkuinen henkirikos vaikuttaa vakaasti harkitulta – epäilty lähti mökille ase mukanaan


Summary: Mobiilimaksupalveluita myyvässä iQ Paymentsissä järkytyttiin yhtiön osakkaan rikosepäilystä. Teknologiayritys ei liity rikostutkintaan.

Sihteeriopisto-seksisivustoon liittyvässä kansainvälisessä rikostutkinnassa yksi rikoksista epäilty on palkitun suomalaisen teknologiayhtiön merkittävä osakas ja perustajajäsen.
 MOT:n tietojen mukaan Espanjan poliisi epäilee miestä rahanpesurikoksista.
 Rahanpesulla tarkoitetaan tapaa, jolla rikollisin keinoin hankitun rahan alkuperä pyritään häivyttämään.
 Seksisivuston ylläpitäjiä epäillään rikoksista Espanjan poliisi pidätti maaliskuussa neljä suomalaista. Heitä epäillään parituksesta, rahanpesusta ja rikollisjärjestöön kuulumisesta. Rikosepäilyjen taustalla on Suomessa suositun seksinmyyntisivusto Sihteeriopiston toiminta. Keskusrikospoliisin arvion mukaan parituksen avulla saatu rikoshyöty on ollut jopa 40 miljoonaa euroa.
 IQ Payments Oy:n toimitusjohtajan  Tuomo Parjasen  mukaan yhtiö ei liity rikostutkintaan mitenkään.
 – Meillä ei ole mitään tekemistä hänen salaisisissa privaattibisneksissään. Tämä tuli täytenä yllätyksenä kaikille hallituksen jäsenille ja osakkaille. Alaleuka loksahti auki, kun kuulin tästä, Parjanen sanoo.
 Keskusrikospoliisi vahvisti Ylelle, ettei sen tekemä tutkinta liity mihinkään suomalaiseen yhtiöön.
 Suomen ja Espanjan poliisi epäilee neljää ulkomailla asuvaa suomalaista rikoksista tapauksessa. Kolme muuta epäiltyä ovat Ylen tietojen mukaan poliisin vanhoja tuttuja.
 Yksi miehistä on esiintynyt aikanaan Suomen mediassa Sihteeriopiston sivujen ylläpitäjänä.
 Kotietsintä yhtiön tiloihin
 Tuomo Parjasen mukaan yhtiö sai tiedon asiasta, kun keskusrikospoliisi teki yhtiön tiloihin kotietsinnän 26. maaliskuuta. Keskusrikospoliisi kuuli Parjasta myös todistajana.
 – Heti kun saimme tietää asiasta, käynnistimme toimenpiteet eli poistimme häneltä kaikki oikeudet ja velvoitteet yhtiössä, Parjanen kertoo.
 Miehen työsuhde on lopetettu ja hänet on irtisanottu yhtiön hallituksesta. Mies on kuitenkin edelleen iQ Paymentsin osakas.
 Yle ei kerro rikoksesta epäillyn miehen nimeä, koska hän ei ole julkisuuden henkilö ja kyse on vasta rikosepäilystä.
 Yle ei kyennyt tavoittamaan Espanjassa tutkintavankeudessa olevaa miestä.
 Suomessa tutkintaa johtava Keskusrikospoliisi ei kommentoi epäiltyjen henkilöllisyyttä muun muassa esitutkinnan keskeneräisyyden takia.
 Espanjan poliisin kotietsinnästä julkaisemissa kuvissa näkyy pöydällä suomalaisia passeja. Lehtikuva
 Suuri kansainvälinen poliisioperaatio
 Espanjan poliisi pidätti neljä suomalaismiestä Marbellassa Aurinkorannikolla maaliskuun 26. päivä. Kolmea miehistä epäillään myös paritusrikoksista Suomessa.
 Pidätykset liittyivät laajaan kansainväliseen rikostutkintaan, jossa selvitetään paritusta, rikollisjärjestöön kuulumista ja rahanpesua.
 Toimintaa on pyöritetty suositun seksinmyyntisivuston Sihteeriopiston ja toisen seksipalveluita myyvän sivuston kautta.
 IQ Paymentsin osakkaan rikosepäily käy ilmi välillisesti myös Espanjan poliisin julkaisemasta videosta. Se on kuvattu kotietsinnässä, jonka poliisi suoritti maaliskuussa 2019 Marbellassa.
 Videolla näkyvälle työpöydälle on laskettu iQ Paymentsin osakkaan luottokortti ja käyntikortti.
 Ylen tietojen mukaan muut suomalaisepäillyt ovat poliisin aiemmin tuntemia henkilöitä. Yksi miehistä on pyörittänyt aiemmin bordellia Suomessa, toinen on aikanaan esiintynyt Suomen mediassa Sihteeriopiston ylläpitäjänä.
 Rikoksista epäillyt suomalaiset ovat asuneet Espanjan Aurinkorannikkolla. YLE/Arja Lento
 Muutto Espanjan Aurinkorannikolle
 Turusta kotoisin oleva mies oli vuonna 2013 perustamassa maksunvälitysyhtiö iQ Paymentsiä.
 Yhtiö markkinoi PayiQ-nimellä maksunvälityspalvelua, jota käytetään esimerkiksi mobiililippujen myynnissä. Yhtiön kehittämä teknologia on kerännyt kiitosta.
 Vuonna 2018 sen sovellus valittiin tekologia- ja kasvuyritystapahtuma  Slushissa parhaimmaksi mobiilipalveluksi . Useat suomalaiset kunnat käyttävät yhtiön palveluita joukkoliikenteen mobiililipuissa.
 Yhtiö on saanut satojatuhansia euroja myös julkista tukea, kuten Tekesin myöntämiä lainoja.
 Rikoksista epäilty mies on asunut viime vuodet Espanjan Marbellassa, josta käsin hän teki töitä iQ Paymentsille. Myös seksisivusto Sihteeriopistoa pyörittäneet suomalaismiehet asuvat Espanjan Aurinkorannikolla.
 Sihteeriopisto-sivuston palvelin aiemmin Suomessa, josta myös toimintaa johdettiin. Vuonna 2012 Suomen parituslainsäädäntöä kuitenkin tiukennettiin. Tämän jälkeen Sihteeriopiston palvelin siirrettiin ensin Hollantiin ja sen jälkeen Espanjaan.
 Ilmeisesti iQ Paymentsin osakas tutustui Sihteeriopiston pyörittäjiin juuri Espanjan Aurinkorannikolla.
 Sihteeriopiston ylläpitäjänä Suomessa esiintyneellä miehellä ja iQ Paymentsin perustajalla on Espanjassa myös yhteinen yritys.
 Keskusrikospoliisi ei ole päässyt kuulustelemaan vielä Suomessa paritusepäilystä epäiltyjä miehiä, koska he ovat edelleen tutkintavankeudessa Espanjassa.
 Lue lisää
 Kolme suomalaista pääepäiltynä laajassa paritus- ja rahanpesukokonaisuudessa – HS: suomalaisten epäillään ylläpitäneen Sihteeriopisto-seksinmyyntisivustoa, poliisi ei vahvista

Salainen kaksoiselämä paljastui – Slushissa palkitun teknologiayhtiön osakasta epäillään rahanpesusta Sihteeriopisto-tutkinnassa


Summary: EU-maiden sisä- ja oikeusministerit kokoontuvat loppuviikolla Helsinkiin.

EU:n puheenjohtajamaana Suomi on avaamassa jälleen keskustelua tiiviimmästä yhteistyöstä siirtolaiskysymyksessä. Yhteistä linjaa on EU:ssa etsitty ilman tuloksia syksyn 2015 pakolaiskriisin jälkeen.
 Sisäministeri  Maria Ohisalon  (vihr.) mukaan Euroopan unionissa ollaan mukana yhteisvastuullisesti tai sitten ei ollenkaan.
 – Euroopan unionissa ei voi olla oletus, että yhdet kantavat vastuuta yksin, Ohisalo tiivistää Suomen linjan Yle uutisten haastattelussa.
 Sisäministeri Maria Ohisalo korostaa, että Välimeren maita ei saa jättää siirtolaiskriisissä yksin. Karoliina Simoinen / Yle
 Ohisalo muistuttaa, että Välimeren tilanne on koko ajan uhkaava.
 – Satoja ihmisiä on hukkunut ja kadonnut Välimerellä tämän vuoden aikana. Meidän tehtävä eurooppalaisina on varmistaa, että kukaan ei kuole Välimerellä Ja siinä me tarvitaan yhteistä näkemystä, Ohisalo huomauttaa.
 Välimeren maita ei jätetä yksin
 Puheenjohtajamaana Suomi yrittää koota EU-maita siirtolaispolitiikassa yhteenliittymään, jossa jäsenmaat olisivat valmiita kantamaan vastuuta yhdessä.
 – Ja samalla kertomaan se viesti sinne Välimeren jäsenvaltioille, että teidän ei tarvitse yksin tehdä tätä koko asiaa, Ohisalo lähettää viestiä Italialle, Maltalle ja Kreikalle.
 Ohisalon mukaan Välimeren tilanne vaatii EU-maiden välitöntä huomiota. Puheenjohtajamaana Suomi on jo aiemmin keskustellut Välimeren siirtolaistilanteesta muutamien asiasta kiinnostuneiden jäsenmaiden kanssa.
 Ohisalo on kutsunut kaikkien EU- ja Schengen-maiden sisäministerit tänään illalliselle keskustelemaan siirtolaistilanteesta Välimerellä. Epäviralliseen illalliskokoukseen osallistuu myös EU-komissiossa siirtolaisasioista vastaava kreikkalainen  Dimitris Avramopoulos .
 Hyvä hetki tulevaisuuskeskustelulle
 Ohisalo arvioi, että tulevaisuuskeskustelulle on nyt hyvä aika, kun Euroopan parlamentti aloittaa työtään ja uutta EU-komissiota odotetaan.
 – Tarkoituksena on keskustella tulevaisuudesta, millaista Eurooppaa me haluamme yhdessä rakentaa. Yritämme koota ihmisiä saman pöydän ääreen ja löytää edes pienimpiä yhteisiä tekijöitä ja rakentaa luottamusta, Ohisalo kuvailee ministeritapaamisen tavoitteita.
 Puheenjohtajamaan äänellä Ohisalo korostaa EU-maiden yhteistä vastuuta taakanjaossa.
 – Joko toimitaan eurooppalaisittain yhdessä, tuetaan toinen toisiamme tai sitten ei tehdä sitä, Ohisalo toteaa.
 Tavoitteena yhteinen siirtolaispolitiikka
 Keskustelut jäsenmaiden yhteistyön vahvistamisesta aloitetaan tänään sisäministerin epävirallisessa illalliskokouksessa.
 – Edetään niin, että keskustelu alkaa tänään. Kasataan ensimmäiset jäsenvaltiot yhteen ja jatketaan keskusteluja. Pyritään saamaan mahdollisimman paljon jäsenmaita mukaan ja sitten mietitään, mikä on se käytännön järjestely, Ohisalo kertoo suunnitelmista.
 Nykyisin komissiosta soitetaan jäsenvaltiot yksitellen läpi joka kerta, kun uusi lautta tulee. Ohisalo uskoo, että yhteisen järjestelmän myötä tilanne olisi paremmin ennakoitavissa sekä komissiolle että jäsenvaltioille.
 Tapauskohtaiset toimet eivät riitä
 Ohisalon mielestä etulinjan maihin kohdistuvaa siirtolaispainetta helpottamaan tarkoitetut tapauskohtaiset toimet eivät enää riitä.
 – Nyt tarvitaan etsintä- ja pelastustoimien jälkeisiä pysyvämpiä järjestelyjä, jotta tilanteisiin voitaisiin reagoida nopeasti siirtolaisten poistuttua aluksilta ja siten välttyä siltä, että he joutuisivat kokemaan lisää vastoinkäymisiä. Tämän toimintaperiaatteen on perustuttava vastuunjakoon, ja mukaan on saatava riittävä määrä jäsenvaltioita, sisäministeri Ohisalo linjasi maanantaina  sisäministeriön tiedotteessa .
 EU:n sisäministerit ja oikeusministerit kokoontuvat torstaina ja perjantaina Helsinkiin epäviralliseen ministerikokoukseen, jonka aiheina ovat muuttoliike, sisäisen turvallisuuden suunta sekä yhteisten arvojen ja oikeusvaltioperiaatteen vahvistaminen.
 Lue myös:
 EU ei löydä sopua turvapaikkapolitiikasta – neuvottelut jumissa jo kuukausia
 Suomi ottaa vastaan lisää turvapaikanhakijoita Välimereltä: tänään päätettiin enintään viiden ihmisen tulosta

Kuoleman lautat Välimerellä haastavat Euroopan unionia – Suomi avaa jälleen kerran keskustelua yhteisvastuusta


Summary: Verityön tapahtumapaikka on Erbilin kaupunki Irakin kurdialueella.

Ainakin kaksi ihmistä on kuollut ja yksi haavoittunut asemiehen iskettyä ravintolaan Pohjois-Irakin Erbilissä. Turkin ulkoministeriö on vahvistanut, että iskussa kuoli yksi maan konsulaatin työntekijä.
 Uutistoimisto AFP:n poliisilähteen mukaan kuolonuhri oli Turkin varakonsuli, ja isku oli kohdistettu nimenomaan Turkin konsulaatin työntekijöitä vastaan. Turkki on jo uhannut kostotoimilla.
 Verityö tapahtui ravintolassa, joka sijaitsee hienostoalueeksi kuvaillussa osassa kaupunkia.  Uutiskanava Al-Jazeeran mukaan  ampuja pakeni teon jälkeen ravintolan takaovesta. Vielä ei ole tiedossa, kuka iskun teki.
 Erbilin kaupunki sijaitsee Pohjois-Irakin kurdialueella.

Turkkilaisia diplomaatteja ammuttiin ravintolassa Irakissa


Summary: Irak kertoi palauttaneensa Suomeen kaksi lasta. Suomen ulkoministeriön mukaan lapset eivät liity mitenkään terroristijärjestö Isisiin.

Irakin ulkoministeriö on tarkentanut tiistaina antamaansa tiedotetta Suomeen palautetuista lapsista.
 Irakin ulkoministeriön tiedottaja  Ahmed al-Sahaf  kertoi tekstiviestillä Ylelle keskiviikkona, että Irak olisi luovuttanut Suomen suurlähettiläälle kaksi alaikäistä vuonna 2017.
 Irakin ulkoministeriön tiedotteessa lasten viitattiin liittyvän Isisiin, mutta Suomen ulkoministeriön mukaan tämä ei pidä paikkansa.
 Kuultuaan Ylen Bagdadista saamat tiedot muun muassa lasten iästä Suomen ulkoministeriö päätteli, että kyse on lapsikaappaustapauksesta vuodelta 2016.
 – Lapset olivat Irakin toimivaltaisten viranomaisten hallussa. Ulkoministeriö pyysi ja sai vuonna 2017 virka-apua Irakin toimivaltaisilta viranomaisilta lasten palauttamiseksi Suomeen. Lapset on palautettu Suomeen, ulkoministeriön ajankohtaisviestinnän päällikkö  Vesa Häkkinen  kertoo Ylelle.
 – Tämä ei liity ainakaan Isisiin tai karkotuksiin. Sen tyyppistä tapahtumaa meillä ei ole kahden vuoden takaa, Häkkinen sanoo.
 Häkkisen mukaan Suomeen ei ole ylipäätään palautettu Irakista Isisiin kytkeytyneitä lapsia.
 Sotku syntyi Irakin tiedotteesta
 Suomen viranomaiset ovat yrittäneet saada Irakista tarkennusta tiistain tiedotteeseen, mutta Irakin ulkoministeriöstä ei ole saatu vastausta.
 – Irakilaiset eivät ole olleet meihin yhteydessä, Häkkinen sanoo.
 Hämmennys Irakin palauttamista lapsista syntyi tiistaina, kun Irakin  ulkoministeriö kertoi  Al-Sahafin nimissä julkaistussa tiedotteessa karkottaneensa maasta kaikkiaan 473 Isisiin mahdollisesti kytkeytynyttä lasta.
 Tiedotteen varsinainen asia oli kertoa, että viime viikolla Irak oli luovuttanut 33 alaikäistä Venäjän viranomaisille palautettaviksi.
 Irakin ulkoministeriön tiedotteessa mainittiin, että myös suomalaisia lapsia olisi karkotettu maasta. Tiedotteessa ei kuitenkaan kerrottu, milloin väitetyt karkotukset oli tehty.
 Lue lisää:
 Irakin ulkoministeriö kertoo tehneensä karkotuspäätöksiä Isisiin kytkeytyvistä suomalaislapsista – Rinne: "Suomalainen voi aina palata Suomeen"

Irakin ulkoministeriö tarkentaa Ylelle tietoja palautetuista suomalaislapsista – Kyse oli lapsikaappauksista, uskoo Suomen ulkoministeriö


Summary: Silpominen uhkaa Somaliassa lähes kaikkia tyttöjä ja naisia.

Korkein hallinto-oikeus (KHO) on linjannut, että pientä tyttöä ei voida palauttaa Somaliaan ennen kuin on selvitetty, joutuisiko hän siellä silpomisen uhriksi. Sukuelinten silpominen on ajantasaisen maatiedon mukaan Somaliassa erittäin yleinen käytäntö ja uhkaa siellä lähes kaikkia tyttöjä ja naisia, KHO toteaa.
 Äiti haki Suomesta turvapaikkaa ja oleskelulupaa vuonna 2015 syntyneen tyttärensä kanssa. Maahanmuuttovirasto (Migri) hylkäsi hakemuksen ja päätti käännyttää äidin ja lapsen takaisin Somaliaan.
 Äiti valitti käännytyspäätöksestä KHO:hon ja vetosi siellä uutena seikkana pelkoon siitä, että Somaliassa hänen tyttärensä sukuelimet silvotaan ja hänelle itselleen tehdään niin sanottu reinfibulaatio. Reinfibulaatiolla tarkoitetaan toimenpidettä, jossa naisen häpyhuulet ommellaan yhteen synnytyksen jälkeen.
 Hallinto-oikeus oli aiemmin hylännyt äidin valituksen.
 Silpomisen uhka olisi pitänyt selvittää ilman huoltajan vaatimusta
 KHO toteaa, että vaikka lähtökohtaisesti suojelun tarpeen perusteet pitäisi esittää jo alkuperäisessä hakemuksessa, on ymmärrettävää, että äiti kertoi asiasta vasta myöhemmin.
 Oikeus kuitenkin toteaa, että turvapaikkaa hakevalla ei välttämättä ole tietoa siitä, että sukuelinten silpominen loukkaa ihmisoikeuksia ja sen uhka on merkityksellinen seikka arvioitaessa naisen kansainvälisen suojelun tarvetta.
 – Aiheen arkaluonteisuudesta johtuen silpomisen oma-aloitteinen puheeksi ottaminen voi myös olla hakijalle vaikeaa. Edellä todettuun nähden ja asiassa saatu selvitys huomioon ottaen, naisella katsottiin olleen hyväksyttävä syy uuden turvapaikkaperusteen esiin tuomiselle vasta korkeimmassa hallinto-oikeudessa, KHO toteaa.
 KHO toteaa, että Migrin olisi viran puolesta pitänyt selvittää, onko lapsi vaarassa joutua silpomisen uhriksi.
 – Arviointi olisi siis tullut suorittaa siitä riippumatta, oliko lapsen huoltaja vedonnut tähän seikkaan.
 KHO:n päätöksellä asia palautuu Migriin.
 STM:n selvitys: Mikään uskonto ei vaadi tyttöjen ja naisten silpomista
 Sosiaali- ja terveysministeriön (STM) alkuvuonna julkaiseman selvityksen mukaan Somaliassa 98 prosenttia tytöistä silvotaan. Selvityksessä todetaan, että mikään uskonto ei vaadi tyttöjen ja naisten silpomista.
 – Sitä harjoitetaan yli uskonnollisten ryhmärajojen niin kristittyjen, juutalaisten, muslimien kuin animistienkin keskuudessa niillä alueilla, joilla tapa on yleinen.
 Selvityksen mukaan silpomista harjoittavissa yhteisöissä tyttöjen silpominen nähdään välttämättömänä osana tyttöjen kasvatusta ja sitä pidetään merkkinä sukukypsyydestä.
 – Jos tyttö ei ole läpikäynyt silpomista, saattaa se vaikeuttaa tytön naimisiin päätymistä. Jos morsiamesta annetaan tytön vanhemmille niin sanottu morsiusmaksu, voi silpomisen läpikäynyt tyttö olla perheelleen taloudellisesti paljon leikkaamatonta tyttöä arvokkaampi, selvityksessä todetaan.
 THL: Ei terveydellisiä hyötyjä, mutta monia vakavia terveyshaittoja
 Silpomisella ei ole mitään terveydellisiä hyötyjä, vaan siitä aiheutuu monia fyysisiä ja psyykkisiä ongelmia. Terveyden ja hyvinvoinnin laitoksen (THL) mukaan silpomisessa naisen klitoris sekä pienet ja suuret häpyhuulet poistetaan osittain tai kokonaan. Häpyhuulet saatetaan myös ommella yhteen.
 Välittömiä haittoja voivat olla muun muassa kipu, verenvuoto, virtsaputken vaurioituminen, tulehdukset tai kuolema. Lisäksi silpominen voi aiheuttaa esimerkiksi kuukautisvuodon kertymistä emättimeen, kyvyttömyyttä harrastaa seksiä ja ongelmia synnytyksessä.

Pientä tyttöä ei voi palauttaa Somaliaan ennen kuin on selvitetty, uhkaako häntä siellä silpominen – KHO palautti asian Maahanmuuttoviraston käsiteltäväksi


Summary: Tuore kirja vihjaa, että pieleen mennyt bioasetutkimus olisi aiheuttanut borrelioosin leviämisen Yhdysvalloissa 1960-luvulla.

Yhdysvaltain edustajainhuone haluaa Pentagonin tutkivan väitteet, joiden mukaan borrelioosin leviäminen johtui maan asevoimien kokeista, joissa punkeista olisi tehty bioaseita, kertovat  The Guardian  ja  CBS News .
 Edustajainhuone on hyväksynyt republikaaniedustaja  Chris Smithin   ehdotuksen , jonka mukaan puolustusministeriön tulee käynnistää selvitys, tekikö Yhdysvallat vuosina 1950–1975 kokeita, joissa tutkittiin puutiaisten ja muiden hyönteisten käyttämistä biologisina aseina.
 Selvityksen pitäisi arvioida kokeiden laajuus sekä ottaa selvää, vapautuiko laboratorioista tarkoituksella tai vahingossa bioasekokeisiin liittyviä punkkeja tai muita hyönteisiä.
 Edustajainhuone hyväksyi viime viikolla Smithin ehdotuksen osaksi tulevia puolustusmenoja käsittelevää lakiehdotusta.
 Toistaiseksi on epäselvää, päätyykö Smithin ehdottama selvitys osaksi lopullista puolustusbudjettia. Edustajainhuoneen lakiehdotus täytyy vielä sovittaa yhteen senaatin vastaavan aloitteen kanssa.
 Terveyden ja hyvinvoinnin laitoksen  mukaan punkkien levittämä borrelia-bakteeri voi aiheuttaa borrelioosiksi kutsutun infektiotaudin ihmiselle. Hoitamaton borrelioosi voi aiheuttaa monenlaisia oireita ihossa, hermostossa, nivelissä tai sydämessä.
 Asevoimia syytetään hyönteisbioaseiden kehittämisestä
 CBS Newsin mukaan tieteiskirjallisuudesta repäistyltä vaikuttava teoria väittää, että biologisten aseiden asiantuntijat olisivat laittaneet punkit kantamaan taudinaiheuttajia, jotka voivat aiheuttaa vakavia sairauksia, vammoja ja kuolemaa Yhdysvaltain vihollisille.
 Kongressiedustaja Smithin mukaan useissa kirjoissa ja artikkeleissa on esitetty, että hyönteisten käyttämistä bioaseina olisi tutkittu merkittävissä määrin Yhdysvaltain tutkimuslaitoksissa muun muassa Fort Detrickissä Marylandissa ja Plum Islandissa New Yorkissa.
 The Guardian kertoo, että toukokuussa julkaistu kirja  Bitten: The Secret History of Lyme Disease and Biological Weapons  kyseenalaistaa borrelioosin alkuperän. Kirjan on kirjoittanut Stanfordin yliopiston tiedekirjoittaja ja entinen borrelioosipotilas  Kris Newby .
 Kirjan mukaan borrelioosia aiheuttavan bakteerin löytänyt sveitsiläissyntyinen  Willy Burgdorfer  olisi vihjannut, että borrelioosiepidemia johtui epäonnistuneesta sotilaskokeesta.
 Kirjan mukaan Burgdorfer työskenteli bioasetutkijana Yhdysvaltain asevoimille. Hän kertoi Newbylle, että hänen tehtävänään oli jalostaa kirppuja, punkkeja, moskiittoja ja muita verta imeviä hyönteisiä ja tartuttaa niihin patogeeneja, jotka aiheuttavat tauteja ihmisille.
 Willy Burgdorfer kuoli vuonna 2014, joten hänen suuhunsa laitettuja väitteitä ei voida enää tarkastaa häneltä itseltään.
 Tutkittavia punkkinaaraita Ansesin eläinterveyslaboratoriossa Ranskassa huhtikuussa 2017. Lab Santé Animale-Anses / Phanie / REX / AOP
 Väitteitä salaisista sotilasohjelmista
 Bitten-kirjan mukaan Yhdysvalloilla oli sotilasohjelmia, joissa bioasepunkkeja ja muita ötököitä olisi pudotettu ilmasta käsin. Toisissa ohjelmissa taudittomia hyönteisiä olisi vapautettu yhdysvaltalaisille asuinalueille, jotta tutkijat pystyivät jäljittämään niiden leviämistä.
 Kirjassa vihjataan, että jokin tällaisista ohjelmista olisi voinut mennä pieleen ja aiheuttaa borrelioosin leviämisen Yhdysvalloissa 1960-luvulla.
 CBS Newsin mukaan jotkin asiantuntijat ovat kyseenalaistaneet tällaiset väitteet ja kutsuneet niitä salaliittoteorioiksi.
 Kongressiedustaja Chris Smith tunnetaan borrelioosin vastaisesta työstään. Hän on muun muassa esitellyt lakialoitteen, jonka avulla Yhdysvaltoihin luotaisiin borrelioosin vastainen kansallinen strategia.

Istutettiinko borrelioosi punkkeihin laboratoriossa? Yhdysvaltain edustajainhuone vaatii Pentagonia selvittämään, tekikö asevoimat hyönteisistä bioaseita


Summary: Ilmastonmuutoksen vastaiselle taistelulle matkustajamäärien hurja kasvuvauhti on haaste.

Lentokenttiä operoiva Finavia  kertoi heinäkuun alussa , että lentomatkustajien määrä on kasvussa. Kesäkuussa syntyi jopa uusi ennätys: yli kaksi miljoonaa lentomatkustajaa kuukaudessa.
 Lentoyhtiö Finnair puolestaan kertoi tänään keskiviikkona odotuksia heikommasta  liiketuloksesta . Mutta samaan aikaan yhtiön matkustajamäärät ovat silti kasvaneet keväällä selvästi, huhti-kesäkuussa jopa yli 13 prosenttia.
 Trendi lentämisessä on myös koko maailmassa kaikesta ilmastohuolesta huolimatta selvästi ylöspäin. Siitä kertoo kansainvälisen ilmailualan järjestön IATAn arvio, jonka mukaan vuonna 2036 jopa 7,8 miljardia ihmistä liikkuu lentämällä. Näillä luvuilla lentoliikenteen määrä maailmassa kaksinkertaistuisi nykyisestä.
 Ilmastonmuutoksen vastaiselle taistelulle matkustajamäärien kasvuvauhti on todellinen haaste.
 Se mietitytti myös lentoa odottavaa  Anna Koivuniemeä  Helsinki-Vantaalla lentoaseman kahvilassa.
 – Lennän aika paljon työn vuoksi, valitettavasti, hän sanoo.
 Anna Koivuniemi on miettinyt  kasvihuonekaasupäästöjä. Toni Määttä / Yle
 Koivuniemi on työnsä takia miettinyt lentämisen vaikutuksia kasvihuonekaasupäästöihin ja hänen mukaansa lentoja Atlantin yli on pyritty vähentämään yhä enemmän. Esimerkiksi kokouksia järjestetään virtuaalisesti netin avulla, jotta työntekijöiden lentämistä voidaan vähentää.
 Helsinki-Vantaalta Kroatiaan perheensä kanssa lomalle lähtevä  Henkka Hirvonen  puolestaan katsoo asiaa toisella tavalla. Hän on omien sanojensa mukaan ilmastoskeptikko. Hirvonen ei ole lainkaan huolestunut lentämisen vaikutuksista ilmaston lämpenemiseen.
 – No en ehkä ihan usko kaikkea, mitä uutisissa sanotaan. Eikös se ole ihan jokaisen oma asia, hän sanoo ykskantaan.
 Henkka Hirvonen ei usko, että lentäminen aiheuttaa ilmaston lämpenemistä. Toni Määttä / Yle
 Kun  keskivertosuomalaisen hiilijalanjälki  on SITRAn mukaan 10 300 kiloa hiilidioksidia vuodessa, niin yksi edestakainen lomamatka Etelä-Eurooppaan voi lohkaista siitä jopa noin 12 prosenttia.
 Lentoliikenteen osuus koko maapallon kasvihuonepäästöistä on kahdesta kolmeen prosenttia, kertoo liikenne- ja viestintäviraston erityisasiantuntija  Eleonoora Eilittä .
 Oheisesta Ylen  ilmastolaskurista  voit katsoa, mikä vaikutus päästöihin esimerkiksi eri liikkumismuodoilla on.
 Finnairin omasta päästölaskurista on poimittu alle muutama esimerkki: Lento Helsingistä Singaporeen tarkoittaa noin 500 kilon hiilidioksidipäästöjä. Edestakainen matka siis noin tuhat kiloa CO2-päästöjä eli Finnairin laskurilla lähes kymmeneksen SITRAN laskemasta keskivertosuomalaisen hiilijalanjäljestä.
 Mikko Airikka / Yle
 Yksilön vastuu on vapaaehtoista
 Yksilön vastuusta Eilittä sanoo, että se perustuu vapaaehtoisuuteen. Toki matkaaja voi miettiä, liikkuuko esimerkiksi EU:n sisällä junalla ja kuinka pitkiä matkoja tehdään lentäen.
 Helsinki-Vantaan kentällä lentoa odottanut Anna Koivuniemi ei jättäisi vastuuta päästöjen vähentämisestä pelkästään yksittäisen ihmisen harteille. Koivuniemi pitää parempana vaihtoehtona lentoveroa, josta  Ranska ilmoitti juuri . Näin voidaan varmistaa, että jokainen korvaa lentämisestä aiheutuneita kasvihuonekaasupäästöjä.
 Vielä on sopimatta kansainvälisesti lentoliikenteen pidemmän aikavälin päästötavoitteista eli mitä päästövähennysprosentteja lentoliikenne tavoittelee ja mikä olisi tavoitevuosi.
 IATA on tuoreessa lausunnossaan vastustanut Ranskan veroa, ja pitää sitä väärin kohdistettuna. IATAn mukaan vero ei helpota lentoyhtiöiden siirtymistä puhtaampaan teknologiaan ja biopolttoaineisiin. Päinvastoin se jopa vaarantaa puoli miljoonaa lentoteollisuuden työpaikkaa.
 IATA vetoaa myös siihen, että lentoliikenteen kasvusta, ei siis kokonaan itse lentoliikenteestä, on tulossa kansainvälisellä sopimuksella hiilineutraalia ensi vuodesta alkaen. Lisäksi IATA sanoo, että lentoyhtiöt ovat jo onnistuneet vähentämään puolella hiilidioksidipäästöjä matkustajaa kohden.
 Työnantaja voi maksaa kompensaatiomaksut
 Monet lentoyhtiöt, kuten myös kotimainen Finnair, tarjoavat mahdollisuuden yksittäisille matkustajille tai yrityksille käyttää rahaa päästökompensaatioihin.
 Kompensaatiomaksun voi osoittaa esimerkiksi biopolttoaineen ostamiseen. Kompensaatiomaksun maksaminen tarkoittaa, että luontoa autetaan sillä rahasummalla jossain muualla. Rahalla voi siis korvata aiheuttamiaan päästöjä.
 Anna Koivuniemen kohdalla työnantaja maksaa kompensaatiomaksuja hänen lennoistaan.
 – Työnantaja ottaa kompensaatiot aina jokaiselle lennolle, joten minun ei tarvitse henkilökohtaisesti tehdä sitä, hän sanoo tyytyväisenä.
 Liikenne- ja viestintäministeriön erityisasiantuntija Eleonoora Eilittä sanoo, että lentoliikenteen kasvu on erittäin suuri haaste ilmastonmuutokselle globaalissa mittakaavassa.
 Lentoliikenteen päästöjen vähentämisessä tarvitaan kansainvälistä yhteistyötä, joka nousee kärkeen keinovalikoimassa.
 – Tärkein keino lentoliikenteen päästöjen vähentämisessä ovat kansainväliset sopimukset ja niiden puitteissa sovitut tavoitteet ja keinot, Eilittä toteaa.
 Erityisasiantuntija Eleonoora Eilittä liikenne- ja viestintäministeriöstä sanoo, että kansainväliset sopimukset ja biopolttoaineet ovat keskeisiä keinoja lentoliikenteen päästöjen vähentämisessä.    Toni Määttä / Yle
 Toistaiseksi on sovittu, että hiilidioksidipäästöt eivät kasva ensi vuoden tasosta
 Tällä hetkellä kansainvälinen siviili-ilmailujärjestö ICAO on sopinut niin sanotusta päästöhyvitysjärjestelmästä CORSIAsta. Sen tavoite on käytännössä pysäyttää hiilidioksidipäästöjen kasvaminen vuoden 2020 tasolle.
 Eilittä nostaa esiin yhtenä vaikuttavana keinona päästöjen hillitsemisessä myös fossiilisten polttoaineiden korvaamisen biopolttoaineilla. On olemassa myös muita keinoja: energiatehokkaammat lentokoneet tulevaisuudessa, joka tarkoittaa lentokaluston uusimista. Lisäksi voidaan kehittää lennonjohtoa ja ilmatilan hallintaa, jolloin matka-ajat lyhenevät.
 – Pidemmällä aikavälillä teknologian kehitys mahdollistaa eri tyyppisiä ratkaisuja, kuten lentoliikenteen sähköistymistä, Eilittä sanoo.
 Perhe palaamassa Suomeen sateisella Helsinki-Vantaan lentokentällä laajennusremontin keskellä.  Toni Määttä / Yle
 Lentämisen kompensaatiomaksuja Eilittä pitää hyvänä keinona yksityisille ja yrityksille osallistua luonnon suojelemiseen. Pitkällä aikavälillä ne eivät kuitenkaan ratkaise globaaleja ongelmia.
 – Jos mietitään laajempaa ongelmaa ja globaaleja ratkaisuja, vapaaehtoisuus ei tule riittävässä määrin hillitsemään päästöjen kasvua.
 Lue myös:
 Finnairin liikevoitto heikkeni vuoden toisella neljänneksellä – kurssi luiskahti laskuun
 Lopettaisinko juuston syömisen vai vaihtaisinko sähköautoon? Kokeile Ylen ilmastolaskurilla, mitkä teot sopivat sinulle ja mikä vaikutus niillä on päästöihin
 Lentoliikenteen kasvun nurja puoli: Finnairin päästöt kasvoivat eniten Suomessa, yhtiö yksi eniten päästöjään lisännyt lentoyhtiö EU:ssa
 Ilmastoahdistus ei näy Suomen lentokentillä – matkustajamäärät kasvoivat

Asiantuntija: Vapaaehtoisuus ei tule ratkaisemaan lentomatkustamisen ilmastovaikutuksia – Suomesta lennetään nyt ilman huolta huomisesta


Summary: Hallituksen arvostelijoiden mukaan luvattomien maahanmuuttajien karkotukset on kohdistettu muslimeihin.

Intian sisäministeri  Amit Shah  ilmoitti keskiviikkona, että maa aikoo tunnistaa ja karkottaa luvattomat maahanmuuttajat koko maasta.
 Kampanjan arvostelijoiden mukaan hanke voi lisätä uskonnollisia jännitteitä ja vieraannuttaa muslimivähemmistön edustajia entistä enemmän hinduenemmistöstä.
 Koillis-Intiassa sijaitseva Assamin osavaltio on jo vuosien ajan pyrkinyt tunnistamaan alueellaan asuvat muslimienemmistöisestä Bangladeshista saapuneet luvattomat siirtolaiset.
 Viime vuonna julkaistun alustavan listan mukaan Assamin 31 miljoonasta asukkaasta noin neljä miljoonaa oleskelee Intiassa laittomasti. Valtaosa heistä on kotoisin Bangladeshista. Luvattomien siirtolaisten joukossa on myös monia hinduja.
 Sisäministeri: Karkotukset koskevat koko maata
 Hindunationalistista BJP-puoluetta edustava sisäministeri Amit Shah kertoi parlamentille, että hallitus ei aio rajoittaa karkotuksia Assamiin, vaan kampanja koskee koko maata.
 BJP:n puheenjohtaja Amit Shah näytti voitonmerkkiä saapuessaan puolueen päämajaan Delhissä 23. toukokuuta 2019. Nykyisin Shah toimii myös Intian sisäministerinä. Harish Tyagi / EPA
 – Tämän maan joka tuumalla asuvat laittomat maahanmuuttajat karkotetaan lain mukaisesti, Shah sanoi parlamentin ylähuoneelle.
 Kovan linjan hindunationalistiksi kuvailtua Shahia pidetään mahdollisena seuraajana pääministeri  Narendra Modille .
 Kevään parlamenttivaalikampanjansa aikana Shah kutsui luvattomia maahanmuuttajia termiiteiksi, jotka syövät Assamin voimavaroja.
 Ihmisoikeusjärjestöt huolestuivat
 Hallituksen arvostelijat syyttävät BJP:tä muslimivastaisuudesta. Heidän mukaansa luvattomien maahanmuuttajien karkotukset on kohdistettu muslimeihin.
 BJP on kiistänyt väitteet. Puolue sanoo vastustavansa minkään ryhmän myötäilyä.
 Samaan aikaan BJP:n johtama Intian hallitus pyrkii saattamaan voimaan lain, joka helpottaisi Intian kansalaisuuden myöntämistä läheisistä muslimimaista kuten Pakistanista tuleville vainottuihin uskonnollisiin vähemmistöihin kuuluville ihmisille.
 Ihmisoikeusjärjestöt varoittavat, että monet köyhät muslimit ovat vaarassa joutua kansalaisuudettomiksi, jos heidät karkotetaan Intiasta.

Intia aikoo karkottaa maasta kaikki luvattomat siirtolaiset – kampanja koskee miljoonia ihmisiä


Summary: Meksikolainen huumerikollinen Joaquín Guzmán on tullut tunnetuksi vankilapaoistaan.

Pahamaineinen meksikolainen huumeparoni  Joaquín Guzmán  on tuomittu loppuelämäkseen vankilaan oikeusistuimessa New Yorkissa. Nimellä El Chapo, eli suomeksi vaikkapa Pötkylä, paremmin tunnettu Guzmán sai keskiviikkona elinkautisen vankeustuomion ja sen päälle vielä 30 vuotta vankeutta.
 Tuomion mukaan Guzmán syyllistyi muun muassa kokaiinin, heroiinin, marihuanan ja metamfetamiinin salakuljettamiseen ja useisiin murhiin. Oikeus totesi El Chapon syylliseksi jo helmikuussa, mutta tuomion pituus julkistettiin vasta tänään.
 62-vuotias huumerikollinen tuotiin tuomittavaksi Yhdysvaltoihin sen jälkeen, kun hän oli paennut vankilasta Meksikossa kaksi kertaa. Paot hän toteutti mielikuvitusrikkaasti.
 Tammikuussa 2001 hän pakeni huipputurvallisena pidetystä vankilasta pyykkikoriin piiloutuneena ja heinäkuussa 2015 toisesta vankilasta suihkun alle kaivetun tunnelin kautta.
 Guzmán jäi lopulta vuonna 2016 kiinni turhamaisuutensa vuoksi. Viranomaiset jäljittivät viidakossa piileskelleen huumepomon, kun tämä otti yhteyttä tuottajiin ja näyttelijöihin tehdäkseen elokuvan elämästään.
 Guzmán johti kymmenien vuosien ajan Sinaloan huumekartellia, jota Yhdysvaltain tiedusteluviranomaiset ovat pitäneet maailman suurimpana huumeiden salakuljettajana.
 Lisää aiheesta:
 Meksikon presidentti vieraili huumeparoni El Chapon kotikonnuilla hieromassa sopua
 Huumekartellin pomo El Chapo todettiin oikeudessa syylliseksi kaikkiin syytekohtiin
 Todistaja: Huumekuningas El Chapo maksoi miljoonien lahjukset Meksikon ex-presidentille
 El Chapon oikeudenkäynti kääntyy loppusuoralle – Vuosisadan huumekäräjät ovat valottaneet kartellien maailmaa ennennäkemättömällä tavalla

Huumeparoni El Chapo viettää loppuelämänsä vankilassa – "Pötkylä" sai elinkautisen ja vielä 30 vuotta päälle


Summary: Tapasimme Leijonakuninkaan uuden version tekijöitä ja näyttelijöitä Lontoossa.

LONTOO.  Kun alkuperäinen  Leijonakuningas  sai ensi-iltansa vuonna 1994, oli Walt Disney -yhtiö jälleen pinnalla 1980-luvun suurien vaikeuksien jälkeen. Edeltävät elokuvat  Pieni merenneito  (1989),  Kaunotar ja hirviö  (1991) ja  Aladdin  (1992) olivat viitoittaneet tietä uuteen perinteisen piirrosanimaation renessanssiin jättimäisten kassamenestysten myötä. Ne niittivät myös Oscareita.
 Niinpä alkuperäiselle  Leijonakuninkaalle  oli sälytetty valtavasti ennakko-odotuksia sekä itse Disneyn että elokuvayleisön suunnalta. Animaationteko oli ollut myös kulissien takana myrskyisää: elokuvaa taiteellisesti luotsannut tuottaja  Jeffrey Katzenberg  ei tullut lainkaan toimeen tuolloisen Walt Disney -yhtiön toimitusjohtajan  Michael Eisnerin  kanssa.
 Katzenberg jättikin eronpyyntönsä juuri ennen  Leijonakuninkaan  ensi-iltaa. Hän liittyi yhteen  Steven Spielbergin  ja levymoguli  David Geffenin  kanssa luodakseen upouuden Hollywood-studion, DreamWorks SKG:n.
 Leijonakuningas  sai kuitenkin haltioituneen vastaanoton elokuvayleisöjen ja -kriitikoiden taholta. Elokuva palkittiin vuonna 1995 kahdella Oscarilla, parhaasta musiikista ( Hans Zimmer ) ja parhaasta laulusta ( Can You Feel the Love Tonight ,  Elton John  ja  Tim Rice ). Myös Leijonakuninkaan Broadway-musikaalia, joka pyörii yhä Lontoossa ja New Yorkissa, pidettiin taiteellisena voittona upean lavastuksen ja puvustuksensa ansiosta.
 Veteraaniohjaaja jättituotannon takeeksi
 Nyt kun Disney kuvaa uusiksi vanhoja klassikoitaan, ei  Leijonakuninkaan  tekeminen ollut taaskaan ollut täysin ongelmatonta. Tällä kertaa haasteet olivat teknologisia.
 Elokuvassa ei ole ainuttakaan ihmishahmoa. Fotorealististen eläimien ja luontomaisemien luominen uskottavasti tietokoneella ei ole kovin helppoa. Eikä missään nimessä halpaa. Elokuvan budjetin kerrotaan olleen yli neljännesmiljardi dollaria (yli 230 miljoonaa euroa).
 Simba ja hänen nuoruudenystävänsä Timon (äänenä Billy Eichner) ja Pumba (äänenä Seth Rogen). The Walt Disney Company
 Tiedostaen haasteet Disney päätti palkata kokeneen veteraanin,  Iron Man  -elokuvillaan vakuuttaneen  Jon Favreaun , joka on entinen näyttelijä ja sympaattinen, Hollywoodissa pidetty persoona. Kaikkein eniten Favreaun vaa’assa painoi kuitenkin hänen vankka kokemuksensa tietokoneanimaatiosta  Viidakkokirjan  (2016) uusintafilmatisoinnissa. Siinä oli jo käytetty virtuaalisia viidakkoympäristöjä ja eläinhahmoja Oscarin arvoisesti.
 Favreau ja tuotantoryhmä loivat uudenlaisen elokuvastudion, joka hyödynsi virtuaalitodellisuutta loihtiakseen henkiin uuden Leijonakuninkaan digitaaliset ihmeet.
 – Käytimme virtuaalitodellisuutta kuin kyseessä olisi ollut aito kuvauspaikka. Toimme siis kamerat ja kuvausryhmän suoraan virtuaaliseen tilaan. Se oli meille todella merkittävä teknologinen läpimurto, Favreau kuvailee Ylelle.
 – Kehitimme myös uudenlaisia simulaatioita muun muassa virtuaalisille karvoille ja vedelle. Nämä teknologiset ratkaisut eivät ehkä kuulosta järin jännittäviltä, mutta ne auttoivat meitä tekemään itse eläimistä paljon tavanomaista todentuntuisimpia.
 Peräti viisi kertaa Oscar-ehdokkaana ollut Hollywoodin legendaarinen kameramies  Caleb Deschanel  palkattiin elokuvan tuotantotiimiin kehittämään uuden  Leijonakuninkaan  dramaattisimpien kohtausten virtuaalista valaistusta ja kuvakulmia.
 – Emme halunneet näyttää Simban isän, leijonakuningas Mufasan kuolemaan liittyvää väkivaltaisuutta. Caleb Deschanelin uraauurtava kameratekninen osaaminen ja Hans Zimmerin tunteikas musiikki auttoivat meitä luomaan juuri oikean tunnelman, jotta voisimme vihjata enemmän kuin näyttää. Näissä dramaattisissa kohtauksissa annoimme Calebille digitaalisen työkalusetin, jotta hän voisi auttaa meitä luomaan ehkäpä kaikkien aikojen vaativimman tehoste-elokuvan tähän mennessä, Favreau sanoo.
 Simban setää, vallananastaja Scaria ääninäyttelee mm. 12 Years a slave -elokuvaa tähdittänyt Chiwetel Ejiofor. The Walt Disney Company
 Mufasan opit iskivät 25 vuotta myöhemmin
 Alkuperäinen  Leijonakuningas  merkitsee paljon myös uuden version näyttelijöille.
 Uuden version konnahahmoihin lukeutuvaa naispuolista hyeenajohtajaa, Shenzia esittävä  Florence Kasumba  kertoo, että piirrosversion syvälliset teemat aukenivat hänelle kunnolla vasta aikuisena.
 – Olin 18-vuotias ensimmäisen  Leijonakuninkaan  ilmestyessä. Näin elokuvan kuitenkin vasta pari vuotta ensi-illan jälkeen. Olin tuolloin kiinnostunut aivan eri asioista, mutta ihastuin elokuvan musiikkiin ja tarinaan. Nuorempana halusin pelkästään viihtyä elokuvan parissa. Tuolloin  Leijonakuninkaan  merkitys ei ollut minulle yhtä syvä.
 Päähenkilön isän opetukset aukenivat Kasumballe paremmin nyt 25 vuotta myöhemmin.
 – Nyt olen paljon vanhempi ja minulla on omia lapsia. Minulla on ennen kaikkea huomattavasti enemmän elämänkokemusta. Ymmärrän Mufasan lausumia viisauksia paljon paremmin nyt, Kasumba myöntää.
 Koko Jylhäkallion eläinkunta saapuu uuden kruununprinssin esittelytilaisuuteen. The Walt Disney Company
 Hans Zimmer: Beyoncé kysyi nöyrästi, saako laulaa elokuvassa
 Oscar-palkittu 61-vuotias elokuvasäveltäjä Hans Zimmer on yksi tärkeimmistä syistä siihen, miksi  Leijonakuningas  vetoaa niin voimakkaasti katsojien tunteisiin. Zimmer on myös tottunut työskentelemään supertähtien ja lahjakkaiden muusikkojen kanssa oman live-orkesterinsa yhteydessä.
 – En halunnut lähteä korjaamaan mitään konkreettista  Leijonakuninkaan  uudessa versiossa. Sen sijaan annoimme tässä uusfilmatisoinnissa paljon aiempaa enemmän tilaa improvisoinnille ja esityksen merkitykselle. Halusin soittaa uuden musiikin ikään kuin olisin esittänyt sen suorana, live-konsertissa.
 Poptähti  Beyoncé  esittää uudessa  Leijonakuninkaassa  aikuista naarasleijonaa, Nalaa. Mutta myös uusi laulu, Beyoncén esittämä  Spirit  kuullaan elokuvassa.
 – Beyoncé pyysi nöyrästi saada laulaa elokuvassa. Hän luuli, että hänen laulunsa tulisi lopputeksteihin. Mutta laulu säestikin hyvin tunteikasta ja dramaturgisesti merkittävää hetkeä elokuvassa. Tuo laulu,  Spirit  vaikutti todella syvästi minuun, koska ymmärsin että muuten hyvin miesvoittoisessa elokuvassa naispuolinen henkilöhahmo pääsi vaikuttamaan kohtaukseen. Se oli ihanaa, Zimmer innostuu.
 – Elton John ja Tim Rice sävelsivät uuden laulun lopputeksteihin, mikä on aina hankalaa.  Circle of Life  -laulusta on miltei mahdotonta pistää paremmaksi, koska se on filosofisessa mielessä niin nerokas. Tein ensimmäisen Leijonakuninkaan musiikin tyttärelleni. Nyt tuntuu mahtavalta saada uudet sukupolvet laulamaan näitä lauluja.
 Alkuperäisessä versiossakin kuningas Mufasaa ääninäytellyt James Earl Jones palasi rooliin. Uuden version ohjaaja Jon Favreau on kiitellyt vuolaasti 88-vuotiaan näyttelijän suoritusta. The Walt Disney Company
 Juhani Nurmi

Tunnetko rakkauden, kun Leijonakuningas hurmaa taas valkokankaalla: "Tuntuu mahtavalta saada uudet sukupolvet laulamaan näitä lauluja"


Summary: Asumajätevettä on valunut Onkilahteen noin puolen vuoden ajan arviolta viisi kuutiota vuorokaudessa.

Vaasalaisesta kerrostalosta on vuotanut jätevettä Onkilahteen.
 Vaasan Veden mukaan  Kirkkopuistikon varressa olevan uuden kerrostalokiinteistön jätevesiviemäri on kiinteistön sisällä ollut kytketty virheellisesti niin, että asumajätevedet ovat menneet hulevesiviemäriin. Hulevesilinjaa pitkin ne ovat kulkeutuneet Onkilahteen.
 Vaasan Veden toimitusjohtaja  Irma Hyryn  mukaan on arvioitu, että jäteveden määrä on ollut noin viisi kuutiota vuorokaudessa. Asunnot on otettu käyttöön viime joulukuussa, joten jätevettä on vuotanut hulevesiviemäriin noin puolen vuoden ajan.
 Hyryn mukaan Vaasan kaupungin ympäristötoimesta on arvioitu, että mereen vuotaneen jäteveden määrä ei ole niin suuri, että sillä olisi vaikutusta eliöstöön alueella.
 Kiinteistön isännöitsijä ja urakoitsija on tavoitettu ja korjaustoimenpiteet aloitetaan torstaina aamulla kiinteistöosakeyhtiön toimesta.
 Ylimääräiset vesinäytteet
 Onkilahdesta sekä Hietasaaren ja Mansikkasaaren uimarannoilta on otettu keskiviikkona ylimääräiset vesinäytteet, joiden tulokset saadaan perjantaina.
 Vastuu asiasta siirtyy Vaasan kaupungin ympäristöviranomaisille. Kyse on yksityisen kiinteistöosakeyhtiön vahingosta, jonka maksettaviksi ohjautuvat esimerkiksi Vaasan Vedelle asiasta koituneet kustannukset.
 Vuodon jäljille päästiin, kun ohikulkija teki ilmoituksen Onkilahden Kirkkopuistikon päässä tuntuvasta jäteveden hajusta.
 Onkilahteen  valui viime kesänä  satoja kuutioita jätevettä ja esimerkiksi Hietasaaren uimaranta oli poissa käytöstä. Hyryn mukaan viime kesäisen vahingon vaikutukset eivät enää tunnu vedessä. Uusi vahinko on kuitenkin aina harmillinen.
 – Erittäin harmillista. On kuitenkin tosi hyvä, että ulkoilija ilmoitti asiasta ja pääsimme siihen kiinni, Hyry sanoo.

Jätevesiä valui Onkilahteen Vaasassa puoli vuotta – kerrostalokiinteistön jätevedet oli kytketty virheellisesti hulevesiviemäriin


Summary: Pori Jazzeilla lauantaina konsertoiva Toto on tehtaillut radiohittejä yli neljäkymmentä vuotta.

Puhelin hälyttää aamupäivällä jossain päin Kaliforniaa. Tutunkuuloinen ääni vastaa rempseästi.
 – Hey, how are you man?
 Steve Lukather  ottaa heti luulot pois toimittajalta. Kymmeniä miljoonia albumeita myynyt virtuoosi ja legendaarinen studiomuusikko aloittaa loppumattomalta tuntuvan höpötyksen ennen ensimmäistäkään kysymystä.
 Moniin eri suuntiin haarautuvan monologin keskeyttää ainoastaan perheen uusin tulokas, koiranpentu Potato.
 – Rakastan yli kaiken tätä pentua, vaikka se on yksi kiusankappale, Lukather nauraa.
 Kestää tovin ennen kuin muusikon hyväntuulinen puhetulva kääntyy musiikkiin.
 Kriitikot suhtautuneet Totoon varauksella
 Pori Jazzissa lauantaina konsertoiva Toto aloitti levytysuransa vuonna 1978. Yhtyeen nimeä kantava esikoisalbumi sisälsi muuan muassa isoksi hitiksi kohonneen  Hold the Line  -kappaleen.
 Ensimmäisten albumien soundit olivat poikkeukselliset hiotut ja taitavat muusikot soittivat tämän tästä muiden huippuartistien levyillä.
 Steve Lukatherin palveluksista nauttivat monenlaiset artistit  Aretha Franklinista Michael Jacksoniin . Toto sai maineen studiobändinä. Osa musiikkipuritaaneista suhtautui Totoon väheksyen.
 – Kriitikot vihasivat meitä, Lukather täräyttää.
 Ystävällisessä puheenparressa on ensimmäistä kertaa kuultavissa tuimempia sävyjä. Lukather ei vieläkään pidä siitä, millaisena bändinä Toto toisinaan nähdään.
 – Jotkut sanovat nyt 40 vuotta myöhemmin, että olemme vain studiobändi emmekä mikään oikea bändi. Meitä pyydettiin moniin sessioihin ja halusimme vain auttaa muita tekemään hyviä levyjä. Mitä pahaa siinä on?
 Toto on saanut arvostelua myös tyylilajien vaihtelusta levyjen sisällä ja selkeän laulajaliiderin puuttumisesta. Lukather sanoo vihdoinkin keksineensä hyvän vertauksen Toton asemasta arvostelijoiden dominoimassa musiikki-skenessä:
 – Olemme kuin arkeologinen löytö 250 000 vuoden takaa, joka muuttaa käsityksen koko historiasta. On parempi unohtaa meidät museon perälle.
 Kitaristin mukaan Totoa vihaavat ihmiset eivät edes tiedä, miksi vihaavat bändiä. Hänestä tuntuu kohtuuttomalta, että yhtyeen aitous on kyseenalaistettu sessiomusiikkouden takia. Vierailut muiden artistien levyillä eivät ole syöneet esimerkiksi Led Zeppelinin uskottavuutta.
 – Myös  John Paul Jones  ja  Jimmy Page  soittivat paljon erilaisissa studiosessioissa ja kornejakin juttuja.
 Africa ja supersuosio
 Toto tehtaili tyylipuhtaita radiohittejä liukuhihnalta koko 1980-luvun. Läpimurto tapahtui vuonna 1982 ilmestyneen  Toto IV  -levyn myötä.
 Albumin päätti maailmanmusiikista vaikutteita ammentanut laulu nimeltä  Africa.  Kappale nousi radioiden soittolistoille – eikä ole sieltä koskaan poistunutkaan.  Africaa  on esimerkiksi YouTubessa katsottu yli puoli miljardia kertaa.
 Steve Lukatherin mielestä juuri  African  ikivihreys on sitonut Toton osaksi populäärikulttuuria.
 – EDM-artistit, kuorot ja räppärit tekevät  Africasta  mitä erilaisempia versioita. Kappale tavoittaa koko ajan uusia nuoria kuuntelijoita. Olemme olleet jopa  South Park  -hahmoja! Meistä on tullut osa popkulttuuria.
 Vanhan liiton muusikko seuraa iloisena nuoren polven musiikinkuluttamista. Ennen vanhaan musiikkia kuunneltiin uskollisena tietylle tyylilajille. Lukatherin mukaan nykynuoret viis veisaavat siitä, mitä on tyylikästä kuunnella.
 – Jos joku nuori löytää Toton kuultuaan vaikkapa räp-version  Africasta , hän ottaa bändin omakseen. Eikä hän piittaa, tykkääkö joku hipsteri Totosta vai ei.
 Mies palaa takaisin jo käsiteltyyn aiheeseen, Toton maineeseen musiikkikriitikoiden keskuudessa. Hän kaivaa muiston vuodelta 1982, jolloin maineikas Rolling Stones -lehti oli lytännyt bändin.
 – Kysyin toimittajalta, että mitä me olemme tehneet teille, miksi vihaatte meitä? Toimittaja myönsi, että lehden johto oli käskenyt kirjoittamaan arvostelevan jutun. Meistä ei vain saanut pitää silloin.
 ”Viina tuhosi avioliittoni”
 Puhelinkeskustelu Steve Lukatherin kanssa on kuin viime syksynä ilmestynyt elämäkerta  Gospel according to Luke  pienoiskoossa; vanhan rokkarin rouheaa kerrontaa, jossa tämän tästä pilkahtelee kitkeryys rock-poliisien hyväksynnän puutteesta.
 Kirjassaan ”Luke” listaa hurjia tilastoja Toto-muusikoiden yhteenlasketuista saavutuksista. Totolaiset ovat soittaneet 5 000 albumilla, saaneet 225 Grammy-ehdokkuutta ja heidän soittoraitojaan sisältämiä levyjä on myyty noin 500 miljoonaa kappaletta.
 Silti elämäkerrassa palataan toistuvasti siihen, miksei Toto koskaan kelvannut kriitikoille.
 Ainakin nuori Steve Lukather eli niin kuin villin rocktähden pitikin. Kiertueilla virtasi viinaa ja huumeita. Mies kuvailee elämäkerrassaan jokseenkin avoimesti huumemenneisyyttään.
 Lukather myöntää, että päihteet sekoittivat hänen persoonansa. Hän pistää muun muassa epäonnistuneen avioliiton viinan piikkiin. Nyt korkki on kuitenkin pysynyt kymmenen vuotta kiinni.
 Soittajat Totossa ovat vaihtuneet tiheään 40 vuoden aikana, mutta Steve Lukather on pysynyt bändin riveissä alusta asti. Arkistokuva. Muriel Francheschetti / Toton sivusto
 – Olen täysin raitis. En pystyisi hoitamaan kiertueeseen liittyviä asioita, jos dokaisin.
 Huumeet jäivät pois paljon alkoholia aiemmin. Lukather ihmettelee, miksi viinaa pidetään paljon hyväksyttävämpänä kuin muita päihteitä. Hän hämmästyy kuullessaan, ettei marihuana ole laillista esimerkiksi Suomessa.
 – Viina aiheuttaa paljon enemmän onnettomuutta kuin miedot huumeet, hän väittää.
 Suomen vankeinhoitojärjestelmä on tehnyt vaikutuksen
 Pori Jazzin tämän vuoden konsertti on yhtyeen 12. esiintyminen Suomessa. Pori Jazzin lavalle Toto kinkesi viimeksi vuonna 2010. Steve Lukather hehkuttaa olevansa kova Suomi-fani.
 – Voi että, rakastan Suomea. Tiedän, että teille se on välillä kuin lumihelvetti, mutta minulle lumi on jotain ihmeellistä.
 Lukather mainitsee myös pitävänsä suomalaisista ihmisistä ja ruuasta. Valveutuneen muusikon rakkaus on kuitenkin pintaa syvempi.
 – Suomi on mallivaltio muulle maailmalle. Esimerkiksi koululaitos ja vankeinhoitojärjestelmä ovat hienosti järjestetty. Päinvastoin kuin Yhdysvalloissa, Suomessa vankeja kohdellaan kuin ihmisiä.
 Kitaristi on myös otettu, että hänen elämäkertansa käännetty suomeksi.
 ”Kaikki amerikkalaiset eivät ole hulluja”
 Osa Suomi-innostuksesta selittyy muusikon kotimaan poliittisella tilanteella. Monien yhdysvaltalaisten taiteilijoiden tapaan Steve Lukather on pettynyt maansa nykytilanteeseen.
 – Voisin muuttaa Suomeen ja tämä ei ole edes vitsi. Niin paljon kuin pidänkin Los Angelesista ja maani hyvistä puolista, olen todella pettynyt siihen, miten asioita hoidetaan täällä.
 Lukather sanoo, ettei halua ruveta poliittiseksi ja aloittaa ”paskamyrskyä”. Hän toivoo muun maailman ymmärtävän, että Yhdysvaltoihin mahtuu enemmän kuin yksi totuus.
 – Tiedän, mikä on yleinen mielipide maailmalla kotimaastani. Haluan vain sanoa, etteivät kaikki amerikkalaiset ole hulluja.
 Toto jää tauolle
 Maailmaa kiertävä muusikko ehtii nähdä paljon 40 vuoden aikana. Siitä huolimatta viime kerta Kirjurinluodossa teki Toto-kitaristiin vaikutuksen.
 – Olin ihmeissäni, että täällähän on ihan älyttömästi väkeä.
 Mies vihjaisee, että jos meinaa vielä nähdä Toton, nyt kannattaa saapua Porin Kirjurinluotoon. Hän kertoo tarvitsevansa kunnon tauon.
 – Tarvitsen ainakin vuoden paussin kiertämisestä. Saattaa olla, että pidemmänkin.
 Ammatti on vaatinut veronsa. Pitkät reissut kaukana läheisistä on rockunelman kääntöpuoli.
 – Olin juuri 22-vuotias. Yhdessä silmänräpäyksessä olen kuusikymppinen. Vuodet tuntuvat kuluvan muutamissa sekunneissa.
 Myös uuden musiikin tekeminen studiossa on menettänyt merkityksensä. Levyjen vääntäminen tuntuu liian vaivalloiselta siihen nähden, minkä verran ne saavat huomiota.
 – Ei ole inspiroivaa viettää kuukausia studiossa tehdäkseen vain jotain, mitä ihmiset kuuntelevat taustamusiikkina tarkastaessaan sähköpostejaan.
 Ringo, Paul… ja Luke
 Rönsyilevästä juttutuokiosta legendan jää kanssa ristiriitainen olo. Rennosta amerikkalaisrokkarista on diivailu kaukana. Steve Lukather juttelisi vaikka kuinka kauan musiikista ja elämästään.
 Samaan aikaan käy selväksi, että mies tuntee Toton tulleen aina epäoikeudenmukaisesti suljetuksi uskottavan rock-skenen ulkopuolelle. Tätä harmia kitaristi kantaa todennäköisesti hautaan asti.
 Kaiken keskellä Lukather muistaa olla kiitollinen siitä, mitä on saanut. Kaikki lähti siitä, kun pieni hollywoodilaispoika katsoi Ed Sullivan show’ta 1960-luvun puolivälissä. Telkkarissa soitti sellainen brittibändi kuin The Beatles.
 – Mitkä ovat matemaattiset todennäköisyydet, että kun katsoin pienenä  Ringo Starria  ja  Paul McCartneyta  ihaillen, päädynkin soittamaan heidän kanssaan.
 – Paul, Ringo ja Luke… Sehän oli minun märkä päiväuneni. Ja se toteutui. Olen siitä kiitollinen.

Toton Steve Lukather odottaa keikkaa Pori Jazzeilla: ”Rakastan suomalaista ruokaa, lunta ja vankeinhoitojärjestelmää”


Summary: Luottamus kansalta pitää saada joka päivä uudestaan, uskoo perussuomalaisten tuore puoluesihteeri.

Perussuomalaisten puoluekokouksessa ei nähty tänä kesänä dramaattisia johtajavalintoja. Puheenjohtaja  Jussi Halla-aho  valittiin jatkokaudelle yksimielisesti, ilman vastaehdokkaita.
 Puoluesihteerin paikalle löytyi kuitenkin runsaasti pyrkyä. Lopulta tehtävään valittiin puolueen ajatuspajaa johtanut  Simo Grönroos .
 Puoluesihteeri on politiikassa usein puoluejohdon näkymättömämpi jäsen: hän toimii politiikan taustalla, mutta näkyy harvoin kuvissa tai antamassa haastatteluja.
 – Isoin työ on kulisseissa tapahtuva työ. Puoluesihteeri pitää hallinnon, puoluetoimiston ja kentän pyörimässä, Grönroos sanoo.
 Hän itse vertaa tehtävää siivoojaan: huonon sellaisen jäljen kyllä huomaa, hyvää ei niinkään.
 Lue myös:   Yle seurasi perussuomalaisten puoluekokousta Tampereella – Halla-aho jatkaa puheenjohtajana
 Mistä kyse?
 Perussuomalaiset tulivat kevään eduskuntavaaleissa toiseksi ja ovat olleet sen jälkeen kannatusmittauksien suosituin puolue.
 Grönroos näkeekin, ettei puolueella ole syytä tehdä juuri nyt isoja uudistuksia.
 – Toimivaa konetta ei pidä lähteä purkamaan ja rakentamaan uudelleen, hän sanoo.
 Perussuomalaisten etu puolueena on Grönroosin mukaan sen ketteryys. Fokus on vaalikampanjoissa eikä hallinnossa.
 Tulevan oppositiokauden menestysreseptin hän näkee yksinkertaisena: esitetään selvästi ongelmat ja tarjotaan niihin realistiset vaihtoehdot.
 Perussuomalaisten puoluesihteeri Simo Grönroos on työskennellyt aiemmin muun muassa puolueen nuorisojärjestön pääsihteerinä ja puolueen ajatuspajan pomona. Karoliina Simoinen / Yle
 Kuka ja mitä?
 Grönroos on itse pitkän linjan perussuomalainen, ja hän on ollut puolueen toiminnassa mukana jo toistakymmentä vuotta.
 Ennen ajatuspajan johtamista hän työskenteli muun muassa perussuomalaisten nuorisojärjestön pääsihteerinä.
 Tuossa ajassa Grönroos on ehtinyt nähdä myös puolueen muutoksen  Timo Soinin  johtamasta puolueesta Halla-ahon johtamaan puolueeseen.
 – Viimeiset puoli vuotta on ollut ihan nousukiitoa puolueen kannatuksessa. Jussi Halla-aho on pystynyt tuomaan hyvin vaalitenteissä vaihtoehtomme esiin, Grönroos sanoo.
 – Mutta luottamus kansalta pitää saada joka päivä uudestaan.
 Grönroosin mielestä puolue on tällä hetkellä hyvin yhtenäinen, vaikka säröjäkin joskus näkyy.
 Erityisesti keskustelua on herättänyt puolueen nuorisojärjestön linja ja sen etnonationalistiseksi kutsuttu siipi. Puoluesihteeri pitää nuorison ulostuloja ”hölmöinä”.
 – Toivon, että nuoret miettisivät, mikä on oikea tapa ajaa asioita eteenpäin, hän sanoo.
 Tätä et ehkä tiennyt
 Yhden selvän kehityskohteen Grönroos puolueessan nimeää.
 Hän toivoo, että perussuomalaiset kehittäisivät ahkerammin omaa viestintää ja omaa mediaa.
 – Näin olisi helpompaa saada perussuomalaisten näkökulmaa esille, hän sanoo.
 Simo Grönroosia haastatellaan 8 minuuttia -ohjelmassa. Katso haastattelu klikkaamalla jutun pääkuvaa.
 Katso myös edelliset jaksot tästä .
 Lue lisää:
 Ylen mittaus: Keskustan kannatus painui ennätyksellisen alas – perussuomalaiset jatkaa selvästi suurimpana puolueena
 Perussuomalaiset valitsivat uuden puoluevaltuuston – menettelytapaa arvosteltiin ja sääntömuutosta kaivataan
 Analyysi: "Mestari" Halla-aho on kiusaantunut liikanimestään ja kaitsee nyt opetuslapsiaan asialinjalle

Huono huomataan, hyvää ei – ”Puoluesihteeri on kuin siivooja”, sanoo perussuomalaisten Simo Grönroos


Summary: Loukkaantuneelle luonnonvaraiselle eläimelle tarjotaan eläinlääkärillä usein lopetuspiikkiä. Viki-siilillä kävi parempi tuuri.

Loukkaantunut Viki-siili tuotiin hoitoon riihimäkeläiselle  Annulii Koposelle , joka on ennenkin vapaaehtoisena eläintenystävänä auttanut luonnoneläimiä. Ensin Koponen huolehti siitä, että siili pääsi eläinlääkäriin. Vastaanotolla piikkipallon peräpäästä puhkaistiin suuri paise, josta purskahti ilmoille noin 100 grammaa mätää.
 Siili sai antibioottikuurin ja pääsi paranemisen ajaksi asumaan Koposen perheen pihasaunaan. Lääkekulut auttaja pulitti omasta pussistaan. Hän kokee olevansa vastuussa avun tarpeessa olevasta eläimestä, kun otti sen luokseen hoidettavaksi.
 – Ei ole muita maksajia, koska sairaat villieläimet eivät tällä hetkellä ole kenenkään vastuulla, toteaa Koponen.
 Yksityiset ihmiset maksavat valtion kuluja
 Valtio ei korvaa lääkekuluja, jos villieläintä päätetään hoitaa lääkekuurilla. Maksajaksi jää useimmiten vapaaehtoinen ihminen tai eläinsuojeluyhdistys. Myös eläinlääkärit saattavat osallistua.
 – Joskus lääkekustannukset ovat niin pieniä, että olen sponsoroinut ne itse, kertoo eläinlääkäri  Jenni Hatakka  Loppivet-yrityksestä.
 Uuteen eläinsuojelulakiin on harkittu kunnille määrärahaa, josta voitaisiin korvata luonnoneläinten lääkkeitä.
 – Eihän se ole kovin reilua, että yksityiset ihmiset, eläinlääkärit ja eläinsuojeluyhdistykset maksavat valtiolle kuuluvien luonnonvaraisten eläinten kuluja, sanoo läänineläinlääkäri  Jessica Löfgren-Eriksson  Etelä-Suomen Aluehallintovirastosta.
 Viki-nimen siili sai sen löytäneeltä naishenkilöltä, joka toi siilin hoitoon Annulii Koposelle. Johanna Talasterä / Yle
 Suomen Eläinsuojeluyhdistysten liitto SEY  on vaatinut, että uuteen lakiin kirjataan selvästi kenen vastuulla apua tarvitsevat luonnonvaraiset eläimet ovat.
 Uuden eläinsuojelulain piti tulla voimaan vuonna 2021, mutta hallituksen vaihtuminen hidasti prosessia. Nyt laki seisoo  valmisteltavana maa- ja metsätalousministeriössä . Jossain vaiheessa nykyinen hallitus päättää muutetaanko lakiehdotusta, ennen kuin se annetaan eduskunnalle.
 Lopetuspiikki on yleisin vaihtoehto
 Kaikilla ei ole yhtä hyvä tuuri kuin Viki-siilillä. Useimmiten sairas tai loukkaantunut luonnonvarainen eläin lopetaan eläinlääkärin vastaanotolla.
 Päijät-Hämeen hyvinvointiyhtymän eläinlääkintäjohtajan  Jarmo Olkkosen  mukaan luonnonvaraisten eläinten hoito kuuluu julkiselle terveydenhuollolle, käytännössä kunnaneläinlääkäreille.
 – Luonnoneläimet hoidetaan, jos niitä tuodaan vastaanotolle. Kynnys eläimen lopettamiseen on matala, myöntää Olkkonen.
 Usein eläin on Olkkosen mukaan niin huonossa kunnossa, että lopettaminen on paras vaihtoehto. Eutanasiaa perustellaan lisäksi sillä, että villieläin stressaantuu joutuessaan ihmisen hoitoon.
 Luonnonvaraiselle eläimelle on hankala löytää jatkohoitopaikkaa. Linnut ovat poikkeus: Päijät-Hämeessä niistä moni pääsee Heinolan lintutarhalle kuntoutukseen. Muille kysytään hoitopaikkaa esimerkiksi Korkeasaaren villieläinsairaalasta.
 – Jos sopiva paikka löytyy, voidaan eläin toimittaa sinne, sanoo Olkkonen.
 Eläinlääkäri toivoo: eutanasia vain, jos ennuste on huono
 Luonnoneläimet ovat valtion omaisuutta. Valtion kassasta maksetaan eläimen lopettamisesta aiheutuvat kulut, jos se tehdään eläinsuojelullisista syistä.
 Lopetuskustannukset ovat enimmillään noin sata euroa. Eläinlääkäri hakee korvauksen kunnalta, joka saa summan takaisin aluehallintovirastosta.
 Eläinlääkäri Jenni Hatakka joutuu joskus kysymään neuvoa kokeneemmalta kollegalta tai penkomaan kirjallisuutta hoitaessaan luonnoneläintä. Kissat ja koirat ovat tutumpia potilaita.  Johanna Talasterä / Yle
 Eläinlääkäripäivystyksessä Lahdessa mukana olevalle Lahden eläinlääkäriasema Evidensialle tuotiin vähän aikaa sitten oravanpoikanen, joka lopetettiin. Klinikka maksoi toimenpiteen itse.
 – Jos eläin kärsii, tehdään eutanasia. Siitä ei tule kustannuksia eläimen tuoneelle ihmisille, sanoo klinikan johtaja  Helka Heikkilä .
 Mikäli vammat olisivat hoidettavissa, päätös tehdään tapauskohtaisesti.
 Eläinlääkäri Jenni Hatakka ei haluaisi lopettaa eläintä, jolla on mahdollisuus toipua. On eri asia, jos haavat ovat tulehtuneet todella pahasti tai vammat ovat syvät.
 – Eutanasiaa täytyy harkita, jos näyttää siltä, että elämä ei ole enää laadukasta tai hoitoennuste on huono, sanoo Hatakka.
 Eläimiä vapaaehtoisesti auttavan Annulii Koposen mielestä pahinta on ajatella, että luonto hoitaa, ja jättää kärsivä eläin oman onnensa nojaan.
 – On parempi, että eläinlääkäri lopettaa luonnoneläimen kuin jättää sen ottamatta vastaanotolle, tai vaatii maksua eläimen tuoneelta ihmiseltä, pohtii Koponen.
 Siimaleikkuri on siilille paha
 Kaikki eläinlääkärit eivät ole tottuneet käsittelemään luonnonvaraisia eläimiä. Villieläimet eivät ole tottuneet ihmisiin, joten hoitotoimenpiteet ovat hankalia.
 – Pieni koko tuo oman haasteensa muun muassa siihen, mikä on paras rauhoiteaine. Pienen potilaan lämpimänä pitäminen on myös vaikeampaa kuin kissan tai koiran, sanoo eläinlääkäri Jenni Hatakka.
 Annulii Koponen ei osaa sanoa apua tarvitsevalle luonnoneläimelle ei. Hän on hoitanut useita siilejä ja pari lintua.  Johanna Talasterä / Yle
 Hatakkaan otetaan yhteyttä apua tarvitsevista luonnoneläimistä pari–kolme kertaa kuukaudessa. Yleensä potilaat ovat siilejä tai lintuja. Ihmisten pihoissa viihtyessään, piikkipallot joutuvat usein vastakkain ruohonleikkurin tai siimaleikkurin kanssa. Tyypillisiä vammoja ovat haavat tai ruhjeet.
 – Useimmiten ennuste on hyvä. Syvilläkin haavoilla on taipumus parantua, jos ne hoidetaan hyvin.
 Viki-siili palaa asuinsijoilleen
 Luonnonvaraisen eläimen ottaminen lemmikiksi on laissa kielletty. Viki-siiliä hoitava Annulii Koponen huolehtii tarkasti siitä, että siiliä käsitellään mahdollsimman vähän.
 Lääkekuurin päätyttyä Viki-siili palautetaan löytöpaikalle ja vapautetaan takaisin luontoon. Koponen arvioi siilin toipuvan muutamassa viikossa.
 Siihen asti se lääkitään ja ruokitaan päivittäin. Myös kuivikkeet vaihdetaan, mutta muuten Viki saa olla omissa oloissaan.
 – Se on luonnoneläin. Ei ole tarkoitus, että siili tottuu ihmiseen.
 Lue myös:   Vuosia valmisteltu eläinsuojelulain uudistus kaatui, mutta mitä siitä seuraa? – Yksi iso kysymys täysin avoinna

Kansalaiset ja eläinsuojeluyhdistykset maksavat luonnoneläinten hoitokuluja – "Eihän se ole kovin reilua"


Summary: Tämän verkkovisailun julkaisun aikoihin Porissa starttasi pubivisa samoilla kysymyksillä.

Tiedätkö paljon uutisista, urheilusta, tieteestä, viihteestä ja kulttuurista? Onko Ylen tv-uutisten 60-vuotinen historia sinulle tuttua kauraa?
 Testaa omat taitosi ja katso Areenasta Porissa tehty lähetys, jossa samoja kysymyksiä pähkäilivät uutisjuontaja  Matti Rönkä , painonnostaja  Anni Vuohijoki , aivotutkija  Katri Saarikivi  ja jazzmuusikko  Reiska Laine .
 Visan juonsivat Porissa  Laura Arffman  ja  Antti-Jussi Sipilä . Onnea matkaan!
 Lue lisää:
 Lopettaisinko juuston syömisen vai vaihtaisinko sähköautoon? Kokeile Ylen ilmastolaskurilla, mitkä teot sopivat sinulle ja mikä vaikutus niillä on päästöihin
 Nasa: Kuu kutistuu
 Miten tiede auttaa saamaan lomasta eniten irti – Aivotutkija Katri Saarikiven 10 vinkkiä hyvään latautumiseen ja työhuolten unohtamiseen

 Uusi ennätys äänikirjojen kuuntelussa – etenkin nuoret naiset näkyvät tilastoissa
 Rocketman ei kaihda pimeitä puolia kertoessaan Elton Johnin tarinan – tähden ohje tekijöille oli: "Kertokaa kaikki"

Testaa, pärjäätkö uutisvisassa paremmin kuin Matti Rönkä – katso video ja osallistu itse


Summary: Ruotsinsuomalaisia asuu Ruotsissa yli 700 000, ja valtaosa heistä on parhaassa työiäissä. Nyt joukkoa houkutellaan Suomeen työvoimapulaa ratkaisemaan.

Toisen polven ruotsinsuomalainen  Marianne Viita  törmäsi nuorena ja uteliaana Nordjobb-työmarkkinaohjelmaan ja työllistyi Uudellemaalle Jorvin sairaalaan. Nyt ruotsinsuomalaisia aletaan kosiskella juurilleen uudella Finnpausen-ohjelmalla paikkaamaan muun muassa matkailun ja maatalouden työvoimapulaa.
 Ruotsissa lastenhoitajaksi valmistunut Viita päätyi keikkatöiden kautta lopulta pysyvästi Suomeen ja perheeseen kuuluvat nyt mies ja kaksi aikuista poikaa
 – Jotkut löytävät paratiisin Ruotsista, mutta minä löysin sen täältä, Viita naurahtaa.
 Hänen mukaansa erityisesti tietoisuus omista juurista houkutteli lähtemään keikkatöihin Suomeen.
 – Mielestäni sopeuduin hyvin ja nopeasti Suomeen, Viita sanoo.
 Kova pula tekijöistä myös pääkaupunkiseudulla
 Suomen matkailussa on eletty viime vuosina vilkasta kasvun aikaa. Kasvun tukkeeksi uhkaa nyt kuitenkin muodostua työvoimapula, joka kiusaa myös monia muita toimialoja.
 Työ- ja elinkeinoministeriön uusi vastaisku Suomea vaivaavaan työvoimapulaan on ruotsinsuomalaisten houkutteleminen Suomeen kausitöihin.
 Työntekijöitä Ruotsista kosiskelevan Finnpausen-hankkeen projektipäällikkö  Helena Ylisirniö  sanoo, että ruotsinsuomalaisissa nähdään suuri mahdollisuus. Ylisirniö korostaa, että kysyntää tekijöistä on paitsi sesongeistaan tutuissa matkailussa ja maataloudessa myös muilla toimialoilla.
 – Vaikka työttömiä on Suomessa omasta takaa, pula osaajista on useilla toimialoilla kova,Ylisirniö toteaa.
 Työperäistä maahanmuuttoa toiseen suuntaan
 Helena Ylisirniön mukaan osaavan työvoiman saaminen tuntuu olevan vuosi vuodelta vaikeampaa. Kaupungeissa tämä näkyy muun muassa hotelli- ja ravintola-alan tehtävissä.
 Esimerkiksi saaristomatkailua tarjoavissa yrityksissä kielitaidosta olisi valtavasti hyötyä.
 – Varsinkin rannikolla on aika paljon tarvetta sille, että työntekijät ymmärtäisivät ruotsin kieltä, Ylisirniö toteaa.
 Hänen mukaansa esimerkiksi nuoret aikuiset voisivat olla kiinnostuneita töistä Suomessa ja toisaalta myös sellaiset henkilöt, joiden lapset ovat jo lähdössä pois kotoa.
 – Etenemme avoimin mielin. Emme hae ensisijaisesti tietyn koulutuksen omaavia ihmisiä, vaan kykeneviä, aktiivisia ja kielitaitoisia ihmisiä eli samaa kohderyhmää, jota työelämään ylipäätään kaivataan , Ylisirniö sanoo.
 "Ruotsalaiset ovat rohkeampia"
 Ruotsista Suomeen muuttanut Marianne Viita sanoo, että yksi suurimmista eroista suomalaisten ja ruotsalaisten välillä on se, että Ruotsissa keskustellaan enemmän.
 – Ihmiset puhuvat rohkeammin ja myös yhteiskunnallista keskustelua käydään ehkä voimakkaammin, Viita sanoo.
 Hän kertoo pitävänsä tiiviisti yhteyttä Ruotsissa asuviin sukulaisiinsa ja tuttaviinsa.
 – Välimatka ei onneksi ole kovin pitkä, joten on helppo mennä tapaamaankin.
 Marianne Viidan löytämä luokkakuva. Hän kävi koulunsa Ruotsissa.  Ronnie Holmberg / Yle
 "Kausityö tarjoaa mahdollisuuden omien juurten löytämiseen"
 Ruotsinsuomalaisen taustan omaavia asuu Ruotsissa yli 700 000, ja valtaosa heistä on parhaassa työiässä. Pääosa on toista tai kolmatta sukupolvea ja asunut koko elämänsä Ruotsissa.
 – Suomesta lähdettiin aikoinaan sankoin joukoin Ruotsiin ja me toivomme, että heidän jälkeläisiään saataisiin tänne Suomeen nyt ainakin kausitöihin, Ylisirniö summaa.
 Työvoimaa kosiskelevan Finnpausen-hankkeen vetäjä  Kai Latvalehto  uskoo, että kiinnostus ruotsinsuomalaisten keskuudessa on suurta. Hänen mukaansa lukuisat ruotsinsuomalaiset ovat jo kyselleet, mihin he voisivat tulla työskentelemään tai viettämään aikaa Suomessa.
 – Kausiluonteinen työ tarjoaa hienon mahdollisuuden omien juurten ja identiteetin löytämiseen, Latvalehto perustelee.
 Suur-Tukholman alueella rekrytointitoimet aloitetaan syksyllä
 Finnpausen-hankkeen ensimmäiset kampanjat Suur-Tukholman alueella on tarkoitus käynnistää jo tulevana syksynä, kertoo Ylisirniö.
 – Ajatuksena on järjestää muun muassa kauppakeskustapahtumia Västeråsin ja Eskilstunan alueella.
 Monilla ruotsinsuomalaisilla omat henkilökohtaiset suhteet Suomeen voivat olla jo hyvinkin niukat, koska he ovat eläneet koko elämänsä Ruotsissa. Latvalehdon mukaan monilla on kuitenkin voimakas kiinnostus ja tunne Suomea kohtaan. Latvalehdon omakin tausta on Ruotsissa. Hän muutti vanhempiensa kanssa Suomeen 13-vuotiaana.
 Latvalehto on myös perustamassa ruotsinsuomalaista kulttuurilähetystöä Ouluun.
 – Tarkoituksena on tarjota ruotsinsuomalaisille kulttuurialan toimijoille mahdollisuus vierailla ja työskennellä pohjoisessa Suomessa ja toimia näin sillanrakentajina maiden välillä, Latvalehto sanoo.

Koti-ikävästä kärsiviä ruotsinsuomalaisia houkutellaan nyt Suomen työvoimapulaa paikkaamaan – "Minä löysin täältä paratiisin", sanoo Marianne Viita


Summary: Esimerkiksi tehtaan puunhankinta-alue ja vaikutukset luonnonvaroihin olisi pitänyt kuvata tarkemmin jo YVA-ohjelmassa, toteaa Lapin ELY-keskus.

Elinkeino-, liikenne- ja ympäristökeskus (ELY)

ympäristövaikutusten arviointi (vaikutusten arviointi)

Lapin ELY-keskus antoi keskiviikkona lausuntonsa Metsä Fibren suunnitteleman biotuotetehtaan ympäristövaikutusten arviointiohjelmasta. Kaikkiaan ohjelmasta annettiin 20 lausuntoa ja mielipidettä.
 Yhteysviranomaisena toimiva Lapin ELY-keskus tuo lausunnossaan esiin useita kohtia, jotka Metsä Fibren on huomioitava YVA-menettelyn kuluessa ja arviointiselostusta laadittaessa.
 ELY-keskus kiinnittää huomiota myös menettelyn aikatauluun, jota se pitää erittäin tiukkana. Metsä Fibren tavoitteena on, että YVA-menettelyyn liittyvä päätelmä annettaisiin tammikuussa 2020 ja ympäristölupa saataisiin huhtikuussa 2020.
 Täsmennyksiä päästöihin, liikennemääriin ja puunhankintaan
 Evästyksenä YVA-menettelyn jatkamiseen ELY-keskus tuo esiin täsmennystarpeita, jotka koskevat muun muassa puunhankinta-aluetta ja raaka-aineen kuljettamisesta aiheutuvaa liikennemäärien kasvua.
 Jo YVA-ohjelmassa olisi ELY-keskuksen mukaan pitänyt kuvata tarkemmin tehtaan puunhankinta-alue ja vaikutukset luonnonvarojen kestävään käyttöön ja metsien monimuotoisuuteen.
 Myös tehtaan jäähdytysvesien ja jätevesien vaihtoehtoiset purkupaikat olisi ollut tarpeen esittää jo ohjelmavaiheessa, jotta niihin olisi ollut mahdollisuus ottaa laajemminkin kantaa.
 Lisäksi toimintojen sijoittelusta, liikennejärjestelyistä ja voimajohtojen rakentamisesta olisi kaivattu vaihtoehtoja jo tässä vaiheessa. Esimerkiksi Keminmaan sähköasemalle kulkevan 110 kilovoltin voimajohdon rakentamisesta on ohjelmassa vain pieni maininta.
 ELY-keskus tähdentää, että Metsä Fibren pitäisi arviointiselostuksessa arvioida liikenteen turvallisuusvaikutuksia koko kuljetusreitistöllä. Myös liikenteen ja tehtaan toimintojen vaikutukset asuinalueisiin ja keinot haittojen minimoimiseksi tulisi esittää tarkasti.
 Vertailutietoja tarvitaan
 Metsä Fibren tehdassuunnitelmien ympäristövaikutuksia arvioitaessa ELY-keskus pitää ongelmallisena sitä, että 0-vaihtoehto eli nykyisen tehtaan uudistaminen on ohjelmassa jäänyt olemattomalle huomiolle ja pääpaino on ollut uuden biotuotetehtaan rakentamisessa.
 0-vaihtoehdon jääminen sivuosaan vaikeuttaa vaihtoehtojen ympäristövaikutusten tasapuolista vertailua, mikä kuitenkin on olennainen osa YVA-menettelyä.
 Vertailutietoa ELY-keskus kaipaa myös muun muassa ilmapäästöihin. ELY-keskuksen näkemyksen mukaan arviointiohjelmassa on esitetty ilmapäästöihin liittyvät keskeiset tiedot, mutta hyvin pelkistetysti. Niin ikään ilmanlaadun nykytilan kuvausta ELY-keskus pitää suppeana. Arvioinnissa tulee keskuksen mukaan käyttää laajemmin Kemi-Tornio -alueen tutkimuksia ja hyödyntää myös tietoja muilta selluteollisuuspaikkakunnilta.
 Lue myös:
 Metsä Fibre kysyy mielipiteitä Kemin biotuotetehtaasta – yleisökysely on auki elokuulle
 Kemin biotuotetehtaan YVA-tilaisuudessa kysyttiin: Sulaako merijää, kasvaako melu, sujuuko liikenne?
 Tehdasalueella Kemissä varaudutaan biotuotetehtaan tuloon – parikymmentä rakennusta puretaan
 Kemi on käynnistämässä Metsä Groupin uuden tehtaan vaatimia kaavamuutoksia – Sahansaarenkadun ympäristöön ehkä uusi raideyhteys   Uusi tutkimus osoittaa metsätalouden ilmastovaikutukset arvioitua suuremmiksi – Professori: "Käytämme luonnonresurssia vähän hullulla tavalla"

ELY-keskus: Kemin biotuotetehtaan ympäristövaikutusten arviointi vaatii useita tarkennuksia


Summary: Sähköpotkulaudan paikka ei ole jalkakäytävällä.

Sähköpotkulautoja vilisee kaupunkikuvassa tänä kesänä paljon.
 Sähköpotkulaudat ovat ehtineet kesän aikana aiheuttaa harmaita hiuksia viranomaisille. Ranska  päätti kieltää  sähköpotkulaudoilla huristelun jalkakäytävillä sen jälkeen, kun nuori mies kuoli onnettomuudessa Pariisissa kesäkuussa.
 Viime viikolla brittinaisen  kerrottiin kuolleen  sähköpotkulautaonnettomuudessa Lontoossa. Hän oli törmännyt laudalla kuorma-autoon liikenneympyrässä. Myös Etelä-Ruotsissa Helsingborgissa  mies kuoli törmättyään  vuokratulla sähköpotkulaudalla autoon.
 Ilman harmeja ei ole säästytty Suomessakaan. Helsingin ja Uudenmaan sairaanhoitopiiri HUS arvioi kesäkuussa, että  3-4 sähköpotkulautailijaa joutuu viikoittain Töölön sairaalan  leikattavaksi. Esimerkiksi Turussa Ruisrockin aikaan  sähköpotkulaudat kerättiin pois  kaduilta. Laudoista vastaava yritys perusteli päätöstä turvallisuudella.
 Mitkä liikennesäännöt sähköpotkulaudalla ajaessa sitten koskevat? Liikenneturva on koostanut neljä täsmäohjetta, kuinka uusilla kulkupeleillä matkaaminen onnistuu ilman harmeja.
 1. Sähköpotkulaudalla samat säännöt kuin pyörällä
 Sähköpotkulaudalla kuljetaan kuten pyörällä. Sen paikka on siis pyöräkaistalla tai muulla pyöräväylällä, ei jalkakäytävällä, muistuttaa Liikenneturva  sivuillaan . Matkantekoa kannattaa myös miettiä ennakkoon.
 – Pyöräväylällä kuljetaan sen oikeassa reunassa ja edellä kulkeva ohitetaan väylän keskeltä. Ellei pyörätietä ole, kuljetaan sähköpotkulaudalla tien tai ajoradan oikeassa reunassa. Pyöräkaistalla kuljetaan samojen sääntöjen mukaan kuin ajoradalla ylipäätään, sanoo Liikenneturvan toimitusjohtaja  Anna-Liisa Tarvainen .
 2. Sovita matkavauhti kaupunkiin sopivaksi
 Sähköpotkulauta on luokiteltu kevyeksi sähköajoneuvoksi. Sen rakenteellinen nopeus ei ylitä 25 kilometriä tunnissa. Liikenneturvan mukaan sähköpotkulaudan hallintaa kannattaa aluksi harjoitella rauhallisessa paikassa.
 Vauhti on myös sovitettava tilanteeseen sopivaksi. Kaupungeissa voi olla ahdasta ja kävelijöitä talvikuukausia enemmän.
 – Suurimman mahdollisen nopeuden ajaminen ei kaupungeissa ole usein mahdollista, vaan nopeus tulee sovittaa ympäristön ja muiden kulkijoiden vauhtiin, Tarvainen sanoo.
 Sähköpotkulautaa ei kannata jättää kulkuväylällä sellaiseen paikkaan, jossa muut voivat siihen kompastua tai törmätä, vinkkaa Liikenneturva. Antti Eintola / Yle
 3. Väistä oikealta tulevaa - muistuta mieleesi liikennesäännöt
 Sähköpotkulautailijaa koskevat samat liikennesäännöt kuin pyöräilijää. Teiden ja katujen risteyksissä väistetään oikealta tulevia ajoneuvoja, pyöräilijöitä tai toisia sähköpotkulautailijoita, kertaa Liikenneturva sääntöjä. Myös kypärä on hyvä laittaa päähän.
 Myöskään kännykkää ei kannata räplätä ajon aikana. Selvin päin sähköpotkulaudalla ajelu on yksi kulmakivi turvalliseen ajeluun, Liikenneturva muistuttaa.
 4. Ota muut huomioon ja kilauta kelloa
 Sähköpotkulaudan moottorista ei lähde ääntä, joten kanssakulkijoiden huomioimiseksi ohitse kurvatessa kannattaa soittaa reippaasti kelloa.
 Lautaa ei kannata myöskään jättää sellaiseen paikkaan kulkuväylällä, jossa muut voivat kompastua tai törmätä siihen.
 Lue lisää:
 Brittiläinen juontaja kuoli sähköpotkulautaturmassa Lontoossa
 Tanskassa sähköpotkulautailijat joutuivat poliisin erityisvalvonnan alle
 Tampereella sähköpotkulautoja voi vuokrata myös massatapahtumien aikaan – Turussa laudat kerätään pois
 Sähköpotkulauta on tämän kesän ilmiö, joka on tullut jäädäkseen
 HUSiin on tullut uusi potilasryhmä: 3–4 sähköpotkulautailijaa päätyy viikoittain Töölön sairaalaan leikattavaksi
 Sähköpotkulaudasta tulossa suurkaupunkien inhokkivekotin – kieltoja ja sääntöjä sorvataan ympäri Eurooppaa

Sähköpotkulautailija, tiedätkö mitkä liikennesäännöt sinua koskevat? Katso Liikenneturvan 4 vinkkiä onnistuneeseen ajoon